qundao/data-zh-poetry huggingface dataset:
江北莊取米到作飯香甚有感
作者：陸游
朝代：宋

我昔從戎清渭側，散關嵯峨下臨賊。
鐵衣上馬蹴堅冰，有時三日不火食。
山蕎畬粟雜沙磣，黑黍黄粱如土色。
飛霜掠面寒壓指，一寸赤心惟報國。
即今歸臥稽山下，眼昏臂弱衰境逼。
新秔炊飯香出甑，風飱澗飲何曾識。
我豈農家志飽暖，閉户惟思事耕織。
征遼詔下倘可期，盾鼻猶堪試殘墨。
江夏與章冠之遇别後寄贈
作者：陸游
朝代：宋

騎鶴仙人不可呼，一樽猶得與君俱。
未應湖海無豪士，長恨乾坤有腐儒。
壯歲光陰隨手過，晚途衰病要人扶。
凄涼江夏秋風裏，況見新豐舊酒徒。
江干
作者：陸游
朝代：宋

霜晴忽念到江干，小蹇羸童路已乾。
骨相豈能當富貴，鬢毛聊喜耐悲歡。
客途冬暖衣裘薄，村市年豐酒盞寬。
殘臘即今無十日，剩求芹蓼助春盤。
江月歌
作者：陸游
朝代：宋

放翁平生一釣船，秋水未落江渺然。
露洗玉宇清無烟，月輪徐行萬里天。
人間聲利何足捐，浩歌看月冷不眠。
孤鶴掠水来翩翩，似欲駕我從此仙。
我寓紅塵今幾年，俛首韁鎖常自憐。
樂哉揮手過月邉，西風未凋玉井蓮。
江村
作者：陸游
朝代：宋

江村連夜有飛霜，柿正丹時橘半黄。
轉枕却尋驚斷夢，撥爐偶見爇殘香。
醫無絕藝空三易，死與浮生已兩忘。
拈得一書還懶看，卧聽孫子誦琅琅。
江村二首·其一
作者：陸游
朝代：宋

江村一雨喜塵清，隱隱雷車意未平。
莽蒼郊原來暮色，颼飀林壑起秋聲。
書希簡古終難近，詩慕雄渾苦未成。
白首愈悲知我少，從今一技不須名。
江村二首·其二
作者：陸游
朝代：宋

誤著儒冠不更論，白頭且喜卧江村。
林深棲鳥逐更噪，埭近過舟終夜喧。
病起日惟翻斷簡，愁來時亦倒清尊。
自嫌未絕知聞處，尚有僧敲月下門。
江村初夏
作者：陸游
朝代：宋

紫葚狼籍桑林下，石榴一枝紅可把。
江村夏淺暑猶薄，農事方興人滿野。
連雲麥熟新食麨，小裹荷香初賣鮓。
蘋洲蓬艇疾如鳥，沙路芒鞵健如馬。
君看早朝塵撲靣，豈勝春耕泥沒踝。
爲農世世樂有餘，寄語兒曹勿輕捨。
江村道中書觸目
作者：陸游
朝代：宋

短籬曲曲對開門，修竹陰陰不見村。
别浦回潮魚滬密，孤舟春近雁沙温。
路逢行客時交轡，店賣新醅一舉樽。
忽過亂山幽絕處，恍如白帝到東屯。
江東韓漕晞道寄楊廷秀所贈詩來求同賦作此寄之
作者：陸游
朝代：宋

三朝巍巍韓侍中，爛然彝鼎書元功。
西戎北狄問安否，九州萬里涵春風。
子孫繼踵皆將相，我猶及拜西樞公。
顧憐通家略貴賤，勞問教誨均兒童。
西樞有孫又奇偉，凜然太華摩蒼穹。
小試玉節江西東，文書如海到手空。
政成蒲鞭亦不用，地上錢流倉粟紅。
君持此手上廊廟，折衝禦侮知從容。
桑乾不勞尺箠下，榆關正可丸泥封。
却歸故里訪遺老，應記山陰九十翁。
江楼
作者：陸游
朝代：宋

急雨洗殘瘴，江邉閑倚楼。
日依平野没，水带斷槎流。
擣紙荒村晚，呼牛古巷秋。
腐儒憂國意，此際入搔頭。
江樓吹笛飲酒大醉中作
作者：陸游
朝代：宋

世言九州外，復言大九州。
此言果不虛，僅可容吾愁。
許愁亦當有許酒，吾酒釀盡銀河流。
酌之萬斛玻瓈舟，酣宴五城十二樓。
天爲碧羅幕，月作白玉鈎。
織女織慶雲，裁成五色裘。
披裘對酒難爲客，長揖北辰相獻酬。
一飲五百年，一醉三千秋。
却駕白鳯驂斑虬，下與麻姑戲玄洲。
錦江吹笛餘一念，再過劍南應小留。
江樓夜望
作者：陸游
朝代：宋

江樓百尺倚高寒，上盡危梯宇宙寬。
秋近漸看河落角，天回更覺斗闌干。
茫茫浦口烟帆遠，坎坎城頭漏鼓殘。
要得故人同躡屐，一尊相屬話悲歡。
江樓次前輩韵
作者：陸游
朝代：宋

一日千回上庭樹，城南尚記嬉遊處。
俯仰人間八十年，鏡中未許朱顔去。
甲第侵雲多貴人，朝回撲帽軟紅塵。
江樓月夜吹長笛，誰似儂家不負身。
江樓醉中作
作者：陸游
朝代：宋

淋漓百榼宴江樓，秉燭揮毫氣尚遒。
天上但聞星主酒，人間寜有地埋憂。
生希李廣名飛将，死慕劉伶贈醉侯。
戲語佳人頻一笑，錦城已是六年留。
江瀆池納涼
作者：陸游
朝代：宋

雨過荒池藻荇香，月明如水浸胡床。
天公作意憐羈客，乞與今年一夏涼。
江瀆池醉歸馬上作
作者：陸游
朝代：宋

久住西州似宿緣，笙歌叢裏著華顛。
每嗟相見多生客，却憶初來尚少年。
迎馬緑楊爭拂帽，滿街丹荔不論錢。
浮生何處非羈旅，休問東吳萬里船。
江路
作者：陸游
朝代：宋

江路最初程，飄然兩屨輕。
少留雲際宿，徐待月明行。
雁起平沙影，泉輕斷岸聲。
誰知遊剡興，不減上青城。
江路見杏花
作者：陸游
朝代：宋

我行浣花村，紅杏紅於染。
数樹照南坡，一林藏北崦。
雖慚嶺梅高，繁麗豈易貶。
雨絲飛復止，雲葉低未斂。
似嫌風日緊，護此燕脂點。
身閑得縱觀，無語吾所歉。
江郊
作者：陸游
朝代：宋

白草江郊暮，青帘野店秋。
喧呼估船客，嵬峨飲家流。
老豈題橋柱，愁惟倚寺樓。
更傷昏澀眼，烟際數歸牛。
江陵道中作
作者：陸游
朝代：宋

山川雜吳楚，氣候接秋冬。
水落魚可拾，霜清裘欲重。
鄉遥歸夢短，酒薄客愁濃。
白帝何時到，高吟酹臥龍。
江頭十日雨
作者：陸游
朝代：宋

江頭十日雨，雨止春已盡。
殘紅如掃空，草木皆綠潤。
村墟櫻筍鬧，節物團糉近。
可憐笠澤翁，百憂集雙鬢。
賦詩空自清，學道了不進。
林間一甌茶，晤語君勿吝。
池上
作者：陸游
朝代：宋

旋移吟榻並池橫，欲出柴門復懶行。
樹罅忽明知月上，竹梢微動覺風生。
貧無醉日惟堅忍，疾遇凉秋亦漸平。
二尺燈檠元好在，便思相伴聽蛩聲。
池上晚雨
作者：陸游
朝代：宋

烏紗白葛一枝笻，罨畫池邊遡晚風。
雲葉初生高樹外，雨聲已到亂荷中。
憑闌頓覺氛埃遠，回首方知暑毒空。
閲世萬端惟小忍，何人更事似衰翁。
池上見魚躍有懷姑孰舊遊
作者：陸游
朝代：宋

雨過回塘漲碧漪，幽人閑照角巾欹。
銀刀忽裂圓波出，宛似姑溪晚泊時。
池上醉歌
作者：陸游
朝代：宋

我欲築化人中天之臺，下視四海皆飛埃。
又欲造方士入海之舟，破浪萬里求蓬萊。
取日挂向扶桑枝，留春挽回北斗魁。
横笛三尺作龍吟，腰鼓百面聲轉雷。
飲如長鯨海可竭，玉山不倒高崔嵬。
半酣脱幘髮尚緑，壯心未肻成低摧。
我妓今朝如花月，古人白骨生蒼苔。
後當視今如視古，對酒惜醉何爲哉。
池亭夏晝二首·其一
作者：陸游
朝代：宋

造物寧非念老生，池亭幽事悉施行。
群魚聚散忽無迹，孤蝶去來如有情。
小磑落茶紛雪片，寒泉得火作松聲。
曲肱假寐翛然寤，不爲敲門夢不成。
池亭夏晝二首·其二
作者：陸游
朝代：宋

茅舍蘆藩枕小灘，蕭森那復畏炎官。
醉床酒解香初過，懶架書橫夢未殘。
饞愛流匙菰米滑，渴便滿杓粟漿酸。
兒孫幸有團欒樂，未覺浮生一笑難。
池亭夜賦
作者：陸游
朝代：宋

池上小亭幽，清宵秉燭遊。
荷盤時瀉露，螢火早知秋。
有感歲時速，無聲河漢流。
殊方不堪住，歸夢繞滄洲。
汪叔潜教授挽辭
作者：陸游
朝代：宋

江南有奇士，英譽早飛騰。
未見心先契，相從氣倍增。
時煩問字酒，屢共讀書燈。
下榻延徐孺，同舟得李膺。
百年期永好，一旦失良朋。
稚子初何取，龍門亦許登。
流光疾於鳥，舊社冷如冰。
欲作千言誄，衰遲愧未能。
汪給事太夫人程氏挽辭
作者：陸游
朝代：宋

爵邑恩榮盛，鄉閭譽望尊。
儒科傳累葉，上壽萃高門。
阡茂新栽柏，堂餘舊樹萱。
故民何以報，沾灑望秋原。
汪茂南提舉挽詞二首·其一
作者：陸游
朝代：宋

學已三冬富，書猶萬卷藏。
名場雖蹭蹬，朝論極揄揚。
小試襦袴詠，遂辭鵷鷺行。
秋風九原路，挽鐸倍凄凉。
汪茂南提舉挽詞二首·其二
作者：陸游
朝代：宋

往者紹興末，江淮聞戰鼙。
上流煩舊德，下客辱深知。
陳迹成今古，追懷每涕櫂。
郎君雖不識，撫事亦增悲。
汲東山下井
作者：陸游
朝代：宋

從來耽酒須微祿，絕祿三年酒盞疏。
百尺轆轤新浚井，一杯聊慰渴相如。
沈園二首·其一
作者：陸游
朝代：宋

城上斜陽畫角哀，沈園非復舊池臺。
傷心橋下春波綠，曾是驚鴻照影來。
沈園二首·其二
作者：陸游
朝代：宋

夢斷香消四十年，沈園柳老不吹綿。
此身行作稽山土，猶吊遺蹤一泫然。
沉綿
作者：陸游
朝代：宋

沉綿久未平，寂寞閉柴荆。
危葉先霜墜，殘螢冒雨明。
記書由默誦，得食出躬耕。
此事吾親驗，方當告後生。
沔陽夜行
作者：陸游
朝代：宋

夜發沔陽驛，坡陁岡阜重。
月斜欹帽影，霜重濕裘茸。
野岸鳴枯葉，烟林度曉鐘。
梁州明日到，一笑解衰容。
沖虛宮
作者：陸游
朝代：宋

林館松門白晝扃，參鸞人去已千齡。
基存舊宅樓臺古，地有遺丹草木靈。
滿洞曉雲春釀雨，一池秋水夜涵星。
麻姑仙馭今何在，檻外孤峰晚更青。
沙頭
作者：陸游
朝代：宋

游子行愈遠，沙頭逢暮秋。
孫劉鼎足地，荆益犬牙州。
鼓角風雲慘，江湖日夜浮。
此生應衮衮，高枕看東流。
河橋晚歸
作者：陸游
朝代：宋

曲巷連新市，層樓近小橋。
青帘猶滴雨，綠浦恰通潮。
簾影晴方見，笙聲冷未調。
斜陽覓歸路，偏愛玉驄驕。
治圃
作者：陸游
朝代：宋

小圃漫經營，栽培抵力耕。
土鬆宜雨點，根稚怯鉏聲。
紅果方當熟，清陰亦漸成。
每來常竟日，聊得暢幽情。
治圃
作者：陸游
朝代：宋

槁蔓殘蕪滿幽圃，多具鉏耰課僮豎。
非惟吾圃要翦除，亦恐爾輩成惰窳。
老桂盤壑飽風霜，修篁當軒弄烟雨。
一松孤立信豪傑，兩槐對植如賓主。
珍禽揀枝春欲動，蠹穴掃空吾甚武。
蘼蕪芽蘗已暗長，甘菊根芽亦潜吐。
山薑澗蒲乃微草，露葉參差看仰俯。
世間安得有遺才，位置要須令得所。
治心
作者：陸游
朝代：宋

治心無他法，要使百念空。
秋毫作其間，有若海颶風。
颶風孰能止，三日力自窮。
我徐躡其後，杲杲日出東。
向來一噫者，畢竟誰爲雄。
萬里靜海氛，一望開天容。
會從安期生，高會蓬萊宮。
沽埭西酒小酌
作者：陸游
朝代：宋

埭西小店酒新篘，一醉今朝覺易謀。
從曠劫來俱有死，出青天外始無愁。
功名未許妨高卧，風月猶能賦遠遊。
造物向人元不薄，卷簾萬頃鏡湖秋。
泊三江口
作者：陸游
朝代：宋

遲明離武昌，薄暮次黄岡。
勿言觸熱行，一雨三日凉。
北窗荻蕭蕭，南窗江茫茫。
玄雲一池墨，碧綫半篆香。
尚無車馬塵，况復爭奪場。
徐行勿挂帆，此樂殊未央。
泊上虞縣
作者：陸游
朝代：宋

鄞江久不到，乘興偶東遊。
漲水崩沙岸，歸雲抱縣樓。
吟餘聲混混，梳罷髮颼颼。
喜見時平象，新絲入市稠。
泊公安縣
作者：陸游
朝代：宋

秦關蜀道何遼哉，公安渡頭今始回。
無窮江水與天接，不斷海風吹月來。
船窗簾捲螢火閙，沙渚露下蘋花開。
少年許國忽衰老，心折柁樓長笛哀。
泊舟二首·其一
作者：陸游
朝代：宋

蘸岸烟波檥畫船，幅巾蕭散餞流年。
兩行楊柳吹晴雪，只著啼鶯未著蟬。
泊舟二首·其二
作者：陸游
朝代：宋

湖水無風鏡面平，巉巉倒影萬峰青。
放翁眼界便疏豁，過盡蘆村泊蓼汀。
泊舟湖橋酒樓下
作者：陸游
朝代：宋

縹緲雲邊罨畫樓，空濛雨外木蘭舟。
誰知老子清狂甚，獨占城南十里秋。
泊蘄口泛月湖中
作者：陸游
朝代：宋

炎天倦長路，月夕泛平湖。
晃漾披銀闕，清寒住玉壺。
釣絲縈藻荇，蓬艇入菰蒲。
自別蜻蜓浦，斯遊十載無。
泊虎頭灘下
作者：陸游
朝代：宋

大舟已泊燈火明，小舟猶行聞櫓聲。
虎頭崔嵬鹿角横，人生實難君勿輕。
法寶璉師求竹軒詩
作者：陸游
朝代：宋

南軒竹色映谿光，不减吾州五月涼。
猶恨秋來鷗鷺少，須君更爲築横塘。
法雲僧房
作者：陸游
朝代：宋

八十衰翁有底忙，水邊山際亦倀倀。
清溪橋斷舟橫岸，小塢梅殘雨漬香。
數點青燈經野市，一爐軟火宿僧房。
自嫌尚有人間念，却爲春寒怯夜長。
法雲孚上座求詩
作者：陸游
朝代：宋

老人癡鈍避嫌猜，終日柴門閉不開。
堪笑山僧能好事，乞碑纔去覓詩來。
法雲寺
作者：陸游
朝代：宋

不到法雲久，秋高初一來。
厨供菰白美，池蘸水紅開。
橋畔逢遊衲，雲邊數過桅。
同遊恨歸早，珍重約尋梅。
法雲寺
作者：陸游
朝代：宋

勾踐舊國古會稽，南山擁郭分東西。
城門大路引繩直，西走百里皆平堤。
客行欲曉到梅市，喔喔尚聽城中鷄。
法雲古寺臨大澤，風皺百頃青玻璃。
迎來送往此其地，素壁時見前人題。
乖離會合浩莫計，歷觀名氏空含凄。
山僧慣見爲客嘆，榮悴從來如夜旦。
明年吾樓插天半，世事君須倚闌看。
法雲寺
作者：陸游
朝代：宋

法雲古蘭若，西走錢塘路。
帆影梅市橋，人語柯山聚。
吾家昔爲鄰，來往無晨暮。
十世三百年，散徙非復故。
修廊與廣殿，亦已化烟霧。
經營久不倦，大體始略具。
鐘魚以時鳴，軒檻有幽趣。
中庭掃蕪穢，斷碣起顛仆。
老我絕世緣，隨身惟兩屨。
願言治北窗，寂寞同子住。
泛三江海浦
作者：陸游
朝代：宋

鼇負三山碧海秋，龍驤萬斛放翁遊。
少舒我輩胸中氣，一掃群兒分外愁。
醉斬長鯨倚天劍，笑凌駭浪濟川舟。
悠然高詠平生事，齷齪寧能老故丘。
泛富春江
作者：陸游
朝代：宋

雙櫓揺江疊鼓催，伯符故國喜重来。
秋山斷處望漁浦，曉日昇時離釣臺。
官路已悲捐歲月，客衣仍悔犯風埃。
還家正及雞豚社，剩伴鄰翁笑口開。
泛小舟姑孰溪口
作者：陸游
朝代：宋

姑溪綠可染，小艇追晚凉。
棹進破樹影，波動揺星芒。
荻深漁火明，風遠水草香。
尚想錦袍公，醉眼隘八荒。
坡陀青山冢，斷碣臥道旁。
悵望不可逢，乘雲遊帝鄉。
泛湖
作者：陸游
朝代：宋

白鷺雙飛導我前，自疑身是水中仙。
放舟漢客樵風裏，擲釣秦皇酒甕邊。
山寺雲間傳講鼓，漁家浦口起炊烟。
箇中得意君知否，買盡烟波不用錢。
泛湖
作者：陸游
朝代：宋

筆床茶竈釣魚竿，瀲瀲平湖淡淡山。
浪說枕戈心萬里，此身常在水雲間。
泛湖上雲門
作者：陸游
朝代：宋

三百里湖秋渺然，是間可以著釣船。
浩歌莫過石帆下，爛醉夜泊樵風邊。
茫茫沙月忽側墮，裊裊山氣時孤鶱。
冥鴻遠舉謝斯世，白鷗自放全其天。
幽棲幸脱市朝械，捷徑那著功名鞭。
人生各自適意耳，稷禹巢許知誰賢。
泛湖至東涇三首·其一
作者：陸游
朝代：宋

春水六七里，夕陽三四家。
兒童牧鵝鴨，婦女治桑麻。
地僻衣巾古，年豐笑語譁。
老夫維小艇，半醉摘藤花。
泛湖至東涇三首·其三
作者：陸游
朝代：宋

細細桃枝竹，疏踈麂眼籬。
雪霜燒葑夜，月露采菱時。
腰斧登山早，移罾出浦遲。
關心盡幽事，恨汝不能詩。
泛湖至東涇三首·其二
作者：陸游
朝代：宋

湖光分别浦，嶺路過前村。
泉石相縈带，雲烟互吐吞。
耕犁無易業，鄰曲有通婚。
試覓誅茆地，吾將遺子孫。
泛溪船至巴東
作者：陸游
朝代：宋

溪船莫嫌迮，船迮始相宜。
兩槳行何駛，重灘過不知。
荒村寇相縣，破屋屈平祠。
不奈新愁得，啼猿挂冷枝。
泛瑞安江風濤貼然
作者：陸游
朝代：宋

俯仰兩青空，舟行明鏡中。
蓬萊定不遠，正要一颿風。
泛舟
作者：陸游
朝代：宋

去去泛輕舠，飄然興自豪。
葉凋山寺出，溪瘦石橋高。
草徑牛羊下，烟村鸛鶴號。
還家一杯酒，未畏暮風饕。
泛舟
作者：陸游
朝代：宋

女牆齾齾带斜暉，短棹還從剡曲歸。
木葉經霜渾欲盡，人家近水自相依。
逢迎俗客言多忤，顛沛窮途計易非。
雪裏閉門殊不惡，故貂雖弊勝無衣。
泛舟
作者：陸游
朝代：宋

山照澄波䰀鬌青，新蒲梢上立蜻蜓。
孤舟每爲尋詩出，輸與漁翁醉不醒。
泛舟
作者：陸游
朝代：宋

水鄉元不減吳松，短櫂沿洄野興濃。
鬰鬰冬青森翠葆，離離夜合散紅茸。
村深初度穿林笛，寺近先聞出塢鐘。
歸路夕陽猶滿岸，憑舷一笑覽衰容。
泛舟
作者：陸游
朝代：宋

水長芳洲沒，風生釣艇橫。
偶尋東埭去，却作北村行。
宿鳥昏方定，流螢雨更明。
歸來未覺晚，傳漏下重城。
泛舟武夷九曲溪至六曲或云灘急難上遂回二首·其一
作者：陸游
朝代：宋

暮年脚力倦躋攀，借得扁舟臥看山。
怪怪奇奇何所似，緑蘿溪入下牢關。
泛舟武夷九曲溪至六曲或云灘急難上遂回二首·其二
作者：陸游
朝代：宋

一葉凌風入硤来，山童指點幾崔嵬。
急流勇退平生意，正要船從半道回。
泛舟湖山間有感
作者：陸游
朝代：宋

我似人間不繫舟，好風好月亦閑遊。
歸來華表千年鶴，滅沒烟波萬里鷗。
歲晚客貂那復嘆，時艱嫠緯未忘憂。
野人只欲安耕釣，江左夷吾可見不。
泛舟澤中夜歸
作者：陸游
朝代：宋

無窮烟海接空濛，秦望稽山醉眼中。
虹斷已收千嶂雨，鶴歸正駕九天風。
漁舟容與橫沙際，水鳥號鳴傍葦叢。
興盡還家忽三鼓，半輪殘月斗杓東。
泛舟自中堰入湖
作者：陸游
朝代：宋

水縮沙洲出，霜清木葉丹。
鷺群横澹靄，鴉陣報初寒。
冷落人情見，衰遲世念闌。
惟留一句子，村舍話團圞。
泛舟至東村
作者：陸游
朝代：宋

野水如天遠，漁舟似葉輕。
颼颼風漸冷，淡淡月初生。
沙際樵蘇路，籬間語笑聲。
還家已薄暮，燈火照柴荆。
泛舟至蜻蜓浦小泊漁村
作者：陸游
朝代：宋

醉泛蜻蜓浦，咿啞一櫓聲。
陂塘秋水瘦，墟落暮烟生。
野店曾留醉，樵翁不記名。
相逢雖惘惘，懷抱已先傾。
泛舟至近村茅徐兩舍勞以尊酒
作者：陸游
朝代：宋

小舸悠颺亦樂哉，迢迢故取北村回。
山從樹外參差出，水自城陰曲折來。
樂歲共忘東作苦，殘租不待急符催。
舊鄰父老睽離久，喚取開顔把一杯。
泛舟至鏡湖旁小市
作者：陸游
朝代：宋

久著朝衫負此湖，扁舟剩喜補東隅。
市樓合樂醅新熟，寺壁殘詩字欲無。
常日不堪愁宛轉，此行猶得笑須臾。
夕陽鷗鷺皆相識，更覺人間是畏塗。
泛舟至魯墟
作者：陸游
朝代：宋

南蕩東陂弄夕霏，葛巾鶴氅試秋衣。
纖纖新月迎船出，兩兩珍禽背水飛。
病思漸蘇開酒戒，宦情已絕謝塵鞿。
郊居是處堪乘興，不怕城笳苦喚歸。
泛舟觀桃花五首·其一
作者：陸游
朝代：宋

花涇二月桃花發，霞照波心錦裹山。
說與東風直須惜，莫吹一片落人間。
泛舟觀桃花五首·其三
作者：陸游
朝代：宋

種桃亦解比封君，世故紛紛寂不聞。
九轉金丹應已熟，全家仙去隠紅雲。
泛舟觀桃花五首·其二
作者：陸游
朝代：宋

桃源只在鏡湖中，影落清波十里紅。
自别西川海棠後，初將爛醉荅春風。
泛舟觀桃花五首·其五
作者：陸游
朝代：宋

鄰曲一生花裏活，村翁疑是古遺民。
初来自被春留住，枉道當時爲避秦。
泛舟觀桃花五首·其四
作者：陸游
朝代：宋

湖南小山花更多，不醉將如春色何。
釣得鮮鱗堪斫膾，任教微雨濕漁簔。
泛舟過吉澤
作者：陸游
朝代：宋

蕭蕭菰蒲如荻林，五月已覺秋意深。
烟波滅沒有漁艇，浦溆飛鳴多水禽。
稽山出雲極奇變，陸子岸幘方微吟。
一聲菱唱起何許，洗盡萬里功名心。
泛舟過金家埂贈賣薪王翁四首·其一
作者：陸游
朝代：宋

水生浦溆多浮鴨，風急汀洲有斷鴻。
渺渺江天無限景，一時分付與樵翁。
泛舟過金家埂贈賣薪王翁四首·其三
作者：陸游
朝代：宋

賣薪自可了鹽酪，治地何妨栽果蔬。
我老鈍頑請半俸，此渠只有不能如。
泛舟過金家埂贈賣薪王翁四首·其二
作者：陸游
朝代：宋

老人不復事農桑，點數雞豚亦未忘。
洗脚上牀真一快，稚孫漸長解燒湯。
泛舟過金家埂贈賣薪王翁四首·其四
作者：陸游
朝代：宋

軟炊豆飯可支日，厚絮布襦聊過冬。
閭巷家家歌聖澤，子孫世世業春農。
泝小江飯舟中
作者：陸游
朝代：宋

老作孤舟客，秋濤漲小江。
林昏見飛燐，村近有驚尨。
天濶三更月，篷低一尺窗。
魚飱雖草草，聊喜到吾邦。
泝谿
作者：陸游
朝代：宋

射的峰前禹廟東，短蓬三扇卧衰翁。
閑攜清聖濁賢酒，重試朝南暮北風。
水落痕留紅蓼節，雨來聲滿綠蒲叢。
衝烟莫作匆匆去，擬看溪丁下釣筒。
洊饑之餘復苦久雨感嘆有作
作者：陸游
朝代：宋

道傍襁負去何之，積雨仍愁麥不支。
爲國憂民空激烈，殺身報主已差池。
屬饜糠麧猶多愧，徙倚柴荆只自悲。
十載西遊無惡歲，羨他村野足蹲鴟。
洞庭春色·沁園春
作者：陸游
朝代：宋

壯歲文章，暮年勳業，自昔誤人。算英雄成敗，軒裳得失，難如人意，空喪天真。請看邯鄲當日夢，待炊罷黃粱徐欠伸。方知道，許多時富貴，何處關身。人間定無可意，怎換得、玉鱠絲蓴。且釣竿漁艇，筆床茶灶，閒聽荷雨，一洗衣塵。洛水秦關千古後，尚棘暗銅駝空愴神。何須更，慕封侯定遠，影象麒麟。
洪雅葛仙硯
作者：陸游
朝代：宋

異硯出漢嘉，溫潤蒼玉質。
因形作獸背，得墨如點漆。
才高德亦全，終月不更筆。
蠻溪大沱輩，烏敢相甲乙。
從我歸吳中，略計將萬日。
摩拂不去手，有若琴在膝。
名晦知者稀，體重盜計窒。
惟當草太玄，不污管商術。
流年
作者：陸游
朝代：宋

冉冉流年迫耄期，心情漸減舊兒嬉。
唾壺麈尾已從省，茶竈筆床猶自隨。
昨日客招東浦釣，今朝僧約北軒棋。
敢將輕健誇鄰里，一笑元知要及時。
流年
作者：陸游
朝代：宋

流年及耄敢前期，浮世如漚只自知。
多貯閑愁持抵酒，剩遊好景擬供詩。
海東藥到寬衰疾，岷下書稀愴別離。
約束春盤莫草草，又當梅發兩京時。
浣溪沙
作者：陸游
朝代：宋

懶向沙頭醉玉瓶。喚君同賞小窗明。夕陽吹角最關情。忙日苦多閒日少，新愁常續舊愁生。客中無伴怕君行。
浣溪沙
作者：陸游
朝代：宋

浴罷華清第二湯。紅綿撲粉玉肌涼。娉婷初試藕絲裳。鳳尺裁成猩血色，螭奩燻透麝臍香。水亭幽處捧霞觴。
浣花女
作者：陸游
朝代：宋

江頭女兒雙髻丫，常隨阿母供桑麻。
當户夜織聲咿啞，地爐豆{艹點}煎土茶。
長成嫁與東西家，柴門相對不上車。
青裙竹笥何所嗟，插髻燦燦牽牛花。
城中妖姝臉如霞，争嫁官人慕高華。
青驪一出天之涯，年年傷春抱琵琶。
浣花賞梅
作者：陸游
朝代：宋

老子人間自在身，插梅不惜損烏巾。
春回積雪層冰裏，香動荒山野水濱。
带月一枝低弄影，背風千片遠隨人。
石家樓上貪吹笛，肯放朝朝玉樹新。
浪淘沙
作者：陸游
朝代：宋

綠樹暗長亭。幾把離尊。陽關常恨不堪聞。何況今朝秋色裡，身是行人。清淚浥羅巾。各自消魂。一江離恨恰平分。安得千尋橫鐵鎖，截斷煙津。
浪迹
作者：陸游
朝代：宋

浪迹人間四十年，鏡中不覺已華顛。
山川慘澹秋多感，燈火青熒夜少眠。
壯志已忘榆塞外，高情正在酒壚邊。
扁舟不恨無人識，且復長歌入暮烟。
浮世
作者：陸游
朝代：宋

浮世如流水，滔滔日夜東。
百年均夢寐，萬古一虚空。
青鳥來雲外，銅駝卧棘中。
相逢惟痛飲，令我憶無功。
浮生
作者：陸游
朝代：宋

浮生真是寄郵亭，短鬢匆匆失故青。
睡少始知愁有力，病增方嘆藥無靈。
謀生懶似逢秋燕，訪舊疏於欲旦星。
自笑若爲銷此恨，濁醪聊復倒餘瓶。
浮生
作者：陸游
朝代：宋

浮生過六十，百念已頽然。
獨有躭書癖，猶同總角年。
横陳糲飯側，朗誦短檠前。
不用嘲癡絕，兒曹尚可傳。
浴罷
作者：陸游
朝代：宋

浴罷淡無事，出門隨意行。
相如知渴減，叔寶覺神清。
新月參差影，殘蟬斷續聲。
躊躕遂忘去，風露欲三更。
浴罷
作者：陸游
朝代：宋

浴罷西軒物色幽，卧看香霧上衣篝。
半廊月白初侵夜，一葉桐飛忽報秋。
老覺年光殊衮衮，病知心事斷悠悠。
碧筩且作池邊醉，玉色新醅手自篘。
浴罷閑步門外而歸
作者：陸游
朝代：宋

兩扇荆扉數掩籬，幽人浴罷得娛嬉。
南臨大澤風來遠，東限連山月出遲。
沙上無泥藤屨健，水邊弄影葛巾欹。
徑歸却就東窗卧，要及蟬聲未歇時。
海上作
作者：陸游
朝代：宋

厭逐紛紛兒女曹，挂帆江海寄吾豪。
鯨吞鼉作渾閑事，要看秋濤天際高。
海中醉題時雷雨初霽天水相接也
作者：陸游
朝代：宋

羈遊那復恨，奇觀有南溟。
浪蹴半空白，天浮無盡青。
吐吞交日月，澒洞戰雷霆。
醉後吹横笛，魚龍亦出聽。
海山
作者：陸游
朝代：宋

補落迦山訪舊遊，庵摩勒果隘中州。
秋濤無際明人眼，更作津亭半日留。
海棠
作者：陸游
朝代：宋

今日春已半，風雨停出遊。
缾中海棠花，數酌相獻酬。
尚想錦官城，花時樂事稠。
金鞭過南市，紅燭宴西樓。
千林誇盛麗，一枝賞纖柔。
狂吟恨未工，爛醉死即休。
那知茅簷底，白髮見花愁。
花亦如病姝，掩抑向客羞。
尤物終動人，要非桃杏儔。
東風萬里恨，浩蕩不可收。
海棠
作者：陸游
朝代：宋

月下看荼䕷，燭下看海棠。
此是看花法，不可輕傳揚。
荼䕷暗處看，紛紛滿架雪。
海棠明處看，滴滴萬點血。
海棠
作者：陸游
朝代：宋

誰道名花獨故宫，東城盛麗足爭雄。
横陳錦障闌干外，盡吸紅雲酒醆中。
貪看不辭持夜燭，倚狂直欲擅春風。
拾遺舊詠悲零落，瘦損腰圍擬未工。
海棠二首·其一
作者：陸游
朝代：宋

十里迢迢望碧鷄，一城晴雨不曾齊。
今朝未得平安報，便恐飛紅已作泥。
海棠二首·其二
作者：陸游
朝代：宋

蜀地名花擅古今，一枝氣可壓千林。
譏彈更到無香處，常恨人言太刻深。
海棠圖
作者：陸游
朝代：宋

人間奇草木，天必付名流。
菊待陶元亮，竹須王子猷。
我爲西蜀客，辱與海棠遊。
再見應無日，開圖特地愁。
海棠歌
作者：陸游
朝代：宋

我初入蜀鬢未霜，南充樊亭看海棠。
當時已謂目未睹，豈知更有碧鷄坊。
碧鷄海棠天下絕，枝枝似染猩猩血。
蜀姬艷粧肯讓人，花前頓覺無顔色。
扁舟東下八千里，桃李真成僕奴爾。
若使海棠根可移，揚州芍藥應羞死。
風雨春殘杜鵑哭，夜夜寒衾夢還蜀。
何從乞得不死方，更看千年未爲足。
海氣
作者：陸游
朝代：宋

浴罷來水滸，適有漁舟橫。
浩然縱棹去，漫漫菰蒲聲。
海祲乃爾奇，萬象空際生。
驂驔牧龍馬，夭矯騰蛟鯨。
或如搴大旗，或如執長兵。
我欲記其變，忽已天宇清。
成壞須臾間，使我嘆且驚。
世事正如此，何者非强名。
消搖
作者：陸游
朝代：宋

莫笑茆簷陋，消搖遂野情。
遇魔增道力，因病悟浮生。
謀食憑長鑱，論交得短檠。
不知從此去，幾見雁南征。
涉溪
作者：陸游
朝代：宋

揮汗欲成雨，聚蟁真若雷。
山翁在何許，赤脚步溪來。
涉白馬渡慨然有懷
作者：陸游
朝代：宋

我馬顧影嘶，忽涉白馬津。
雖非黄河上，撫事猶悲辛。
太行之下吹戰塵，燕南趙北空無人。
袁曹百戰相持處，犬羊堂堂自來去。
涪州
作者：陸游
朝代：宋

古壘西偏曉繫舟，倚欄搔首思悠悠。
欲營丹竈竟無地，不見荔枝空遠遊。
官道近江多亂石，人家避水半危樓。
使君不用勤留客，瘴雨蠻雲我欲愁。
涪州道中
作者：陸游
朝代：宋

遠客喜歸路，清遊逾昔聞。
雨添山翠重，舟壓浪花分。
洛叟經名世，張侯勇冠軍。
懷人不可覿，袖手對爐熏。
涼州行
作者：陸游
朝代：宋

涼州四面皆沙磧，風吹沙平馬無迹。
東門供張接中使，萬里朱宣布襖勑。
勅中墨色如未乾，君王心念兒郎寒。
當街謝恩拜舞罷，萬歲聲上黄雲端。
安西北庭皆郡縣，四方朝貢無征戰。
舊時胡虜陷關中，五丈原頭作邊面。
淨智西窗
作者：陸游
朝代：宋

一窗新綠惬幽情，袖手哦詩取次成。
牆外蜜蜂来又去，可憐終日太忙生。
深居
作者：陸游
朝代：宋

作吏難堪簿領迷，深居聊復學幽棲。
病來酒户何妨小，老去詩名不厭低。
零落野雲寒傍水，霏微山雨晚成泥。
自憐甫里家風在，小摘殘蔬遶廢畦。
清商怨
作者：陸游
朝代：宋

江頭日暮痛飲。乍雪晴猶凜。山驛淒涼，燈昏人獨寢。鴛機新寄斷錦。嘆往事、不堪重省。夢破南樓，綠雲堆一枕。
清明
作者：陸游
朝代：宋

氣候江吳異，清明乃爾寒。
老增丘墓感，貧苦道途難。
燕子家家入，梨花樹樹殘。
一春回首盡，懷抱若爲寬。
清暑
作者：陸游
朝代：宋

穿竹清我魂，散髮吹我頂。
虛窗聽鳴蟬，小檻看汲井。
掃地長物空，漱泉齒頰冷。
厨人具漿粉，童子煮山茗。
微雲未必雨，且喜收樹影。
殘書置不視，樂此清晝永。
既夕即榜舟，門外綠千頃。
世事何足論，平生慕箕潁。
清都行
作者：陸游
朝代：宋

積雨初收曉寒重，野人忽作清都夢。
宮牆柳色綠如染，仰視修門岌飛動。
元章久已葬岷山，安得翩翩並馳鞚。
春光如昔交舊少，肺肝欲寫誰堪共。
頗聞天閽有疑事，通明殿下方僉議。
約君切勿負初心，天上人間均一是。
渡頭
作者：陸游
朝代：宋

蒼檜丹楓古渡頭，小橋橫處繫孤舟。
范寬只恐今猶在，寫出山陰一片秋。
游昭牛圖
作者：陸游
朝代：宋

游昭木石師李唐，畫牛乃自其所長。
出欄初聽一聲笛，意氣已無千頃荒。
客居京口老益困，衣不揜脛鬚眉蒼。
時時弄筆眼力健，蹄角毛骨分毫芒。
我無沙堤金絡馬，拂拭此幅喜欲狂。
乞骸幸蒙優詔許，置身忽在烟林傍。
日落飲牛水滿塘，夜半飯牛天雨霜。
俚醫灌藥美水草，老巫訶禁祓不祥。
願我孫子勤農桑，願汝生犢筋脈强。
碓聲驚破五更夢，歲負玉粒輸官倉。
湖上
作者：陸游
朝代：宋

三伏無多暑漸微，登臨清曉試縑衣。
風高病木初凋葉，潦退流萍尚半扉。
白首重來空感昔，清尊相屬欲忘歸。
猶憐不負湖山處，好在平生舊釣磯。
湖上
作者：陸游
朝代：宋

今朝雨初晴，湖上好天色。
落梅紛可藉，桑柳亦已拆。
老夫病良已，並水散輕策。
冉冉春物新，忽忽衰髮白。
四方豈不樂，懶惰畏遠客。
惟當勤買酒，東城復南陌。
湖上
作者：陸游
朝代：宋

寒食初過穀雨前，輕衫短帽影翩翩。
獨轅碾破新堤路，雙耜犁殘古廟壖。
萬事不禁劉毅擲，諸人誰著祖生鞭。
市壚處處誇新釀，且就花陰一醉眠。
湖上
作者：陸游
朝代：宋

石帆山下舊苔磯，回首平生念念非。
秋早明河低接地，夜深白露冷侵衣。
風生古戍笳爭發，月過橫塘鵲獨飛。
却看宦途傾奪地，怳然敗將脫重圍。
湖上
作者：陸游
朝代：宋

綸巾羽扇影翩翩，湖上彷徉莫計年。
桃李已忘疇昔分，禽魚猶結後來緣。
山前虛市初多筍，江外人家不禁烟。
莫恨幽情無與共，一雙白鷺導吾前。
湖上
作者：陸游
朝代：宋

飄然世外更何求，終日橋邊弄釣舟。
回視老身猶長物，縱無炊米莫閑愁。
烟生墟落垂垂晚，雁下陂湖處處秋。
欲覓高人竟安在，又聞長笛起滄洲。
湖上今歲遊人頗盛戲作四首·其一
作者：陸游
朝代：宋

龍船看罷日平西，柳闇花穠步步迷。
射的山前朱舫小，樵風涇上紫騮嘶。
湖上今歲遊人頗盛戲作四首·其三
作者：陸游
朝代：宋

翠阜青林烟疊重，朱樓畫閣雨空濛。
禹祠西走蘭亭路，一片湖山錦繡中。
湖上今歲遊人頗盛戲作四首·其二
作者：陸游
朝代：宋

畫船鼓吹載凉州，不到三更枉出遊。
忽有歌聲出霄漢，誰家開宴五雲樓。
湖上今歲遊人頗盛戲作四首·其四
作者：陸游
朝代：宋

臺府官醅歲歲新，蘭亭春勝鏡湖春。
三山小甕雖堪笑，也向湖邊作醉人。
湖上作
作者：陸游
朝代：宋

耳目聰明手足輕，應酬幽事未忘情。
百年日向漁樵過，千里雲從几席生。
樽酒每招鄰父共，圖書時與小兒評。
但餘烟水無儔侶，堪笑沙鷗欲抗衡。
湖上作二首·其一
作者：陸游
朝代：宋

鵝兒涇口曉山橫，蜻蜓港頭春水生。
蘭亭之北是茶市，柯橋以西多櫓聲。
湖上作二首·其二
作者：陸游
朝代：宋

東涇西涇花極望，紅雲照波錦裹山。
路似掌平身自倦，酒如土賤篋常慳。
湖上夜歸
作者：陸游
朝代：宋

滿鏡新霜奈老何，扁舟日日醉顔酡。
樂如逐兔牽黄犬，快似麾兵卷白波。
霜近菊花猶未見，雨餘橙子已堪搓。
湖桑小市人無數，爭看山翁擊檝歌。
湖上夜賦二首·其一
作者：陸游
朝代：宋

冉冉秋將至，沉沉夜向晨。
河隨天漸轉，露洗月如新。
瘦竹過眉杖，輕紗折角巾。
漁歌四面起，烟水浩無津。
湖上夜賦二首·其二
作者：陸游
朝代：宋

清絕追凉地，平生得未曾。
似嘗仙掌露，如嚼玉壺冰。
狂學菱舟曲，閑尋竹院僧。
更思生羽翼，散髮醉巴陵。
湖上小閣
作者：陸游
朝代：宋

蒲萄初紫柿初紅，小閣憑闌萬里風。
莫怪年來增酒量，此中能著太虚空。
湖上急雨
作者：陸游
朝代：宋

溪烟一縷起前灘，急雨俄吞四面山。
造化等閑成壯觀，月明却送釣船還。
湖上晚望
作者：陸游
朝代：宋

閑人無處破除閑，待得漁舟一一還。
峰頂夕陽烟際水，分明六幅巨然山。
湖上晚歸
作者：陸游
朝代：宋

地僻多幽事，官閑慰古心。
晚花藏密葉，新筍補疏林。
碩果畦丁獻，芳醪稚子斟。
碧雲遮日盡，歸路更蕭森。
湖上晚歸
作者：陸游
朝代：宋

蓬山再別四經秋，來日翩翩去日遒。
無酒可傾殊省事，有詩渾忘亦良籌。
梅花遮路如撩客，槲葉飄風已滿溝。
湖上榜舟歸薄暮，斜陽紅入寺家樓。
湖上秋夜
作者：陸游
朝代：宋

湖上山銜落月明，釣筒收罷葉舟橫。
不知身世在何許，一夜蕭蕭蘆荻聲。
湖上筍盛出戲作長句
作者：陸游
朝代：宋

𧥄𧥄穿苔瑇瑁簪，按行日夜待成林。
養渠百尺干霄氣，見我平生及物心。
剩插藩籬憂玉折，豫期風雨聽龍吟。
明年又徙囊衣去，誰與平安報好音。
湖上遇道翁乃峽中舊所識也
作者：陸游
朝代：宋

大罵長歌儘放顛，時時一語却超然。
掃空百局無棋敵，倒盡千鍾是酒仙。
巴峽相逢如昨日，山陰重見亦前緣。
細思合辱先生友，五十年來不負天。
湖中微雨戲作
作者：陸游
朝代：宋

搓罷青梅指爪香，一杯聊復答年光。
莫言老子無人顧，猶得西施作淡粧。
湖中暮歸
作者：陸游
朝代：宋

弄檝漁舟水濺衣，興闌却傍柳邊歸。
風平别浦沈新月，日落前村鎖夕霏。
乍起鷺行横野去，欲栖鴉陣暗天飛。
詩情自合江湖老，敢恨功名與願違。
湖堤
作者：陸游
朝代：宋

新月纖纖淡欲無，時聞魚躍隔菰蒲。
籃輿小放湖堤上，信有人間白玉壺。
湖堤暮歸
作者：陸游
朝代：宋

出郭並湖無十里，我歸蟹舍過魚梁。
川雲蒼白不成雨，汀樹青紅初著霜。
俗孝家家供菽水，農勤處處筑陂塘。
樂哉追逐鄉三老，半醉行歌詠歲穰。
湖塘夜歸
作者：陸游
朝代：宋

漁翁江上佩笭箵，一卷新傳范蠡經。
鬰鬰林間桑椹紫，芒芒水面稻苗青。
雲邊筑舍分南北，陌上逢人半醉醒。
莫恨西村歸路遠，行前點點有飛螢。
湖塘晚眺二首·其一
作者：陸游
朝代：宋

綠樹暗村墟，青山繞草廬。
奉祠神禹舊，馳道暴秦餘。
浦色沉烟網，畦聲入雨遊。
清秋又如許，幽憤若爲攄。
湖塘晚眺二首·其二
作者：陸游
朝代：宋

病起閑無事，時來古渡頭。
烟中賣魚市，月下采蓮舟。
帆鼓娥江晚，菱歌姥廟秋。
長吟無傑句，聊以散吾愁。
湖山九首·其一
作者：陸游
朝代：宋

逐鹿心雖壯，乘騅勢已窮。
終全蓋世氣，絕意走江東。
湖山九首·其七
作者：陸游
朝代：宋

汀月生眉黛，溪梅試額妝。
幽閨元不出，莫道嫁彭郎。
湖山九首·其三
作者：陸游
朝代：宋

山崦桑麻路，柴門鳥雀聲。
老巫祈社雨，小婦餉春耕。
湖山九首·其九
作者：陸游
朝代：宋

東西二十里，相望兩平橋。
傍水多投釣，穿雲有負樵。
湖山九首·其二
作者：陸游
朝代：宋

湖上多甘井，磑泉尤得名。
何時枕白石，靜聽轆轤聲。
湖山九首·其五
作者：陸游
朝代：宋

淺井供茶竈，分流浣布沙。
此泉吾所愛，百用給山家。
湖山九首·其八
作者：陸游
朝代：宋

城邊小市聚，烟水淡秋容。
南走蘭亭路，迢迢雲外鐘。
湖山九首·其六
作者：陸游
朝代：宋

故堞無遺迹，蕭然數十家。
茶烟映山起，酒帘傍堤斜。
湖山九首·其四
作者：陸游
朝代：宋

坡陀度小嶺，軒豁見平湖。
但醉梅花下，民家酒可沽。
湖山尋梅二首·其一
作者：陸游
朝代：宋

鏡湖渺渺烟波白，不與人間通地脈。
騎龍古仙絕火食，慣住空山嚙冰雪。
東皇高之置度外，正似人中巢許輩。
萬木僵死我獨存，本來長生非返魂。
湖山尋梅二首·其二
作者：陸游
朝代：宋

小雪湖上尋梅時，短帽亂插皆繁枝。
路人看者竊相語，此老胸中常有詩。
歸來青燈耿窗扉，心鏡忽入造化機。
墨池水淺筆鋒燥，笑拂吳箋作飛草。
湖山雜賦五首·其一
作者：陸游
朝代：宋

門前天鏡倒千峰，舍後菰蒲與海通。
乘興出遊無遠近，烟波何處覓孤篷。
湖山雜賦五首·其三
作者：陸游
朝代：宋

東西相望兩湖橋，來往無時一畫橈。
買酒每尋村市步，煮蔬時就野僧寮。
湖山雜賦五首·其二
作者：陸游
朝代：宋

一生到處賈胡留，身屬官倉不自由。
白首歸來更何恨，十年爛醉石帆秋。
湖山雜賦五首·其五
作者：陸游
朝代：宋

烟中一棹小江秋，憶上牛頭倚寺樓。
今日籬邊殘照裏，却從西北望牛頭。
湖山雜賦五首·其四
作者：陸游
朝代：宋

不到梅山二十霜，望中常似隔他鄉。
一杯罌粟紗燈下，最憶初寒宿上方。
湖村
作者：陸游
朝代：宋

四十來居湖上村，翩翩七見改初元。
風梢解籜竹過母，露葉成陰桐有孫。
渴鹿出林窺藥井，馴鷗掠水傍棋軒。
老人不用誇頑健，時看孫曾浴畫盆。
湖村春興
作者：陸游
朝代：宋

桑柘相望雨露新，桃源自隱不緣秦。
稻陂正滿初投種，蠶子方生未忌人。
酒借鵝兒成淺色，魚憑雲母作修鱗。
賽神歸晚比鄰醉，一笑猶關老子身。
湖村月夕四首·其一
作者：陸游
朝代：宋

客路風塵化素衣，閑愁冉冉鬢成絲。
平生不負月明處，神女廟前聞竹枝。
湖村月夕四首·其三
作者：陸游
朝代：宋

金尊翠杓猶能醉，狐帽貂裘不怕寒。
安得驊騮三萬疋，月中鼓吹渡桑乾。
湖村月夕四首·其二
作者：陸游
朝代：宋

錦城曾醉六重陽，回首秋風每斷腸。
最憶銅壺門外路，滿街歌吹月如霜。
湖村月夕四首·其四
作者：陸游
朝代：宋

誰持緑酒醉幽人，鶴氅笻枝發興新。
今夜湖邊有奇事，青山缺處涌冰輪。
湖村秋曉
作者：陸游
朝代：宋

劍閣秦山不計年，却尋剡曲故依然。
盡收事業漁舟裏，全付光陰酒榼邊。
平野曉聞孤唳鶴，澄湖秋浸四垂天。
九關虎豹君休問，已向人間得地仙。
湖村野興二首·其一
作者：陸游
朝代：宋

十里疏鐘到野堂，五更殘月伴清霜。
已知無奈姮娥冷，瘦損梅花更斷腸。
湖村野興二首·其二
作者：陸游
朝代：宋

山色空濛雨點微，醉中不覺濕蓑衣。
何妨乞與丹靑本，一棹横衝翠靄歸。
湖水愈縮戲作
作者：陸游
朝代：宋

瓜壟從來幾邵平，鏡湖復有一玄英。
今秋雨少烟波窄，堪笑沙鷗也敗盟。
湖邊小聚
作者：陸游
朝代：宋

小聚遠塵囂，淳風獨未澆。
鳴機燈煜煜，飲犢雨蕭蕭。
異味常交致，新醪亦苦邀。
人間交道絕，令我慕漁樵。
湖邊曉行
作者：陸游
朝代：宋

蹇驢清曉掠湖堤，緩轡迎涼帽影低。
露拆渚蓮紅漸閙，雨催陂稻緑初齊。
先秋葉已時時墮，失旦雞猶續續啼。
不是老来忘睡美，戴星南畝慣扶犁。
溪上
作者：陸游
朝代：宋

偶就澄溪照幅巾，蘭亭遺韵想清真。
功名不入山林夢，詩酒猶關老病身。
萬事只增思魯嘆，百年常愧避秦人。
超然聊喜高情在，手挈長條貫細鱗。
溪上
作者：陸游
朝代：宋

散髮倚胡床，風生水面凉。
單衣縫白紵，雙屨織青芒。
荷葉猶微赤，藤花已半黄。
歸來村路晚，漁火耿蒼茫。
溪上
作者：陸游
朝代：宋

溪上秋來風露清，蕭然浴罷葛衣輕。
看雲舒卷了窮達，見月虧盈知死生。
老去關心惟藥裹，閑中消日付棋枰。
故人書札頻相問，何日芒鞋上赤城。
溪上作二首·其一
作者：陸游
朝代：宋

落日溪邊杖白頭，破裘不補冷颼颼。
戅愚酷信紙上語，老病猶先天下憂。
末俗陵遲稀獨立，斯文崩壊欲横流。
紹興人物嗟誰在，空記當年接俊遊。
溪上作二首·其二
作者：陸游
朝代：宋

傴僂溪頭白髮翁，暮年心事一枝笻。
山銜落日青横野，鴉起平沙黑蔽空。
天下可憂非一事，書生無地効孤忠。
東山七月猶關念，未忍浮沉酒醆中。
溪上夜釣
作者：陸游
朝代：宋

少時妄意學金丹，八十溪頭把釣竿。
露溼茭叢姑惡哭，烟深沙渚鷺鷥寒。
登臨每嘆乾坤大，强健猶應歲月寬。
作意清吟未須厭，如山殘稿後人看。
溪上小酌
作者：陸游
朝代：宋

岸幘出籬門，投竿俯溪瀨。
魚聚忽千百，鳥鳴時一再。
新凉杜甕香，亦有雉兔賣。
歡言洗杯酌，又破止酒戒。
溪上小雨
作者：陸游
朝代：宋

我是人間自在人，江湖處處可垂綸。
掃空紫陌紅塵夢，收得烟蓑雨笠身。
溪上避暑二首·其一
作者：陸游
朝代：宋

暮年事業轉悠悠，盡日投竿杜若洲。
世上漫言天愛酒，古來寧有地埋憂。
全家只合雲山老，萬事空驚歲月遒。
褫带脫冠猶病暍，正平頗憶著岑牟。
溪上避暑二首·其二
作者：陸游
朝代：宋

短髮颼颼徹頂凉，悠哉隨處據胡床。
但憐鵲影翻殘月，不恨蟬聲送夕陽。
門巷陰陰桐葉暗，汀洲漠漠藕花香。
寓形宇內終煩促，安得騎鯨下大荒。
溪上醉吟
作者：陸游
朝代：宋

行行不知溪路深，但怪素月生遥岑。
不辭醉袖拂花絮，與子更醉青蘿陰。
溪上露坐
作者：陸游
朝代：宋

水際風生爽拂裾，比鄰自集不勞呼。
昏鴉杳杳飛初定，遠樹離離望欲無。
新竹出林時解籜，小荷翻露已成珠。
橋東一徑蒼苔滑，歸舍還須稚子扶。
溪園
作者：陸游
朝代：宋

跌宕欲忘形，溪園半醉醒。
靜看猿哺果，閑愛鶴梳翎。
矮榻水紋簟，虛齋山字屏。
更須新月夜，風露對青冥。
溪月
作者：陸游
朝代：宋

天風吹髮冷颼颼，獨向沙邊上釣舟。
愁絕平羌江上月，向人依舊半輪秋。
溪行二首·其一
作者：陸游
朝代：宋

蓬蒻鳴春雨，帆蒲挂暮烟。
買魚尋近市，覓火就鄰船。
愁臥醒還醉，灘行却復前。
長年殊可念，力盡逆風牽。
溪行二首·其一
作者：陸游
朝代：宋

霜落水初澄，星繁月未升。
近村聞夜犬，隔浦見秋燈。
多病乃如許，微寒已不勝。
平生鄰曲意，移棹避漁罾。
溪行二首·其二
作者：陸游
朝代：宋

冒雨牽何急，爭風力不餘。
逢人問虛市，計日買薪蔬。
烟寺高旛出，山畬一老鋤。
枕書醒醉裏，短髮不曾梳。
溪行二首·其二
作者：陸游
朝代：宋

疏鐘度莽蒼，遠火耿微茫。
歲暮水歸壑，夜寒天霣霜。
人生一蟲臂，世路幾羊腸。
老大忘繩檢，狂歌盡意長。
溽暑
作者：陸游
朝代：宋

溽暑雨將作，南風來解圍。
幽花臨砌坼，乳燕傍巢飛。
腰斧剶桑去，携籃采藥歸。
翻憐少年老，疊雪詫宮衣。
滄灘
作者：陸游
朝代：宋

百夫正讙助鳴艣，舟中對面不得語。
須臾人散寂無譁，惟聞百丈轉兩車。
嘔嘔啞啞車轉急，舟人已在沙際立。
霧斂蘆村落照紅，雨餘漁舍炊烟濕。
故鄉回首已千山，上峽初經第一灘。
少年亦慕宦遊樂，投老方知行路難。
滿江紅
作者：陸游
朝代：宋

危堞朱欄，登覽處、一江秋色。人正似、徵鴻社燕，幾番輕別。繾綣難忘當日語，淒涼又作它鄉客。問鬢邊、都有幾多絲，真堪織。楊柳院，鞦韆陌。無限事，成虛擲。如今何處也，夢魂難覓。金鴨微溫香縹渺，錦茵初展情蕭瑟。料也應、紅淚伴秋霖，燈前滴。
滿江紅
作者：陸游
朝代：宋

疏蕊幽香，禁不過、晚寒愁絕。那更是、巴東江上，楚山千疊。敧帽閒尋西瀼路，嚲鞭笑向南枝說。恐使君、歸去上鑾坡，孤風月。清鏡裡，悲華髮。山驛外，溪橋側。悽然回首處，鳳凰城闕。憔悴如今誰領略，飄零已是無顏色。問行廚、何日喚賓僚，猶堪折。
漁家
作者：陸游
朝代：宋

江上漁家水蘸扉，閑雲片片傍苔磯。
釣收鷺下虛舟立，橋斷僧尋別徑歸。
海近岡巒多迤邐，天寒霧雨正霏微。
羊裘老作桐江叟，點檢初心幸未違。
漁家傲
作者：陸游
朝代：宋

東望山陰何處是。往來一萬三千里。寫得家書空滿紙。流清淚。書回已是明年事。寄語紅橋橋下水。扁舟何日尋兄弟。行遍天涯真老矣。愁無寐。鬢絲幾縷茶煙裡。
漁扉
作者：陸游
朝代：宋

湖上千峰翠作圍，正應佳處著漁扉。
迂疏自計難謀食，老病誰令未拂衣。
萬里滄波鷗乍沒，千年華表鶴重歸。
一盂粟飯吾何恨，自古高人有采薇。
漁扉
作者：陸游
朝代：宋

蜻蜓浦上一漁扉，回首人間萬事非。
賣藥山城携鶴去，看碑野寺策馿歸。
偶因束带悲腰減，常爲梳頭感髮稀。
午睡定知無客攪，曲肱閑看雨霏霏。
漁歌
作者：陸游
朝代：宋

斜陽收盡暮烟青，嫋嫋漁歌起遠汀。
商略野人何所恨，數聲哀絕不堪聽。
漁浦二首·其一
作者：陸游
朝代：宋

桐廬處處是新詩，漁浦江山天下稀。
安得移家常住此，隨潮入縣伴潮歸。
漁浦二首·其二
作者：陸游
朝代：宋

漁翁持魚叩舷賣，炯炯緑瞳雙臉丹。
我欲從之逝已遠，菱歌一曲暮江寒。
漁父
作者：陸游
朝代：宋

千錢買一舟，百錢買兩槳。
朝看潮水落，暮看潮水長。
持魚換鹽酪，縣郭時下上。
亦或得濁醪，不復計瓶盎。
浩歌忘遠近，醉夢墮莽蒼。
玄真不可逢，悠然寄遐想。
漁父
作者：陸游
朝代：宋

楚江茫茫新雨霽，殘雲蹙作魚鱗細。
老翁短楫去若飛，我欲從之已天際。
從之不可况共語，醉眼知渠輕一世。
直鈎去餌五十年，此意寧爲得魚計。
漁父·漁歌子
作者：陸游
朝代：宋

晴山滴翠水挼藍。聚散漁舟兩復三。橫埭北，斷橋南。側起船篷便作帆。
漁父·漁歌子
作者：陸游
朝代：宋

湘湖煙雨長蓴絲。菰米新炊滑上匙。雲散後，月斜時。潮落舟橫醉不知。
漁父·漁歌子
作者：陸游
朝代：宋

石帆山下雨空濛。三扇香新翠箬篷。蘋葉綠，蓼花紅。回首功名一夢中。
漁父·漁歌子
作者：陸游
朝代：宋

鏡湖俯仰兩青天。萬頃玻璃一葉船。拈棹舞，擁蓑眠。不作天仙作水仙。
漁父·漁歌子
作者：陸游
朝代：宋

長安拜免幾公卿。漁父橫眠醉未醒。煙艇小，釣車腥。遙指梅山一點青。
漁父二首·其一
作者：陸游
朝代：宋

食簞雖薄尚羹藜，且喜今朝酒價低。
一櫂每隨潮上下，數家相望埭東西。
團團箬笠偏宜雨，策策芒鞋不怕泥。
應笑漆園多事在，本來無物更誰齊。
漁父二首·其二
作者：陸游
朝代：宋

數十年來一短蓑，死期未到且婆娑。
敲門賒酒常酣醉，舉網無魚亦浩歌。
片月又生紅蓼岸，孤舟常占白鷗波。
人間各自生涯別，文叔君房愧汝多。
漁翁
作者：陸游
朝代：宋

江頭漁家結茆廬，青山當門畫不如。
江烟淡淡雨疏疏，老翁破浪行捕魚。
恨渠生來不讀書，江山如此一句無。
我亦衰遲慚筆力，共對江山三嘆息。
漁翁二首·其一
作者：陸游
朝代：宋

船入蘆花日暮時，雙瞳炯炯鬢如絲。
世間豈少磻溪叟，老向烟波人不知。
漁翁二首·其二
作者：陸游
朝代：宋

文叔君房兩故人，可憐俱作白頭新。
桐江歸伴鄰翁醉，一笑相看意却真。
漁隱堂獨坐至夕
作者：陸游
朝代：宋

斜倚筇枝岸幅巾，閉門久已謝知聞。
中庭日正花無影，曲沼風生水有紋。
三尺桐絲多靜寄，一樽玉瀣足幽欣。
世間萬事都忘盡，惟向閑中屢策勳。
漢齋中夜坐有感
作者：陸游
朝代：宋

荒山爲城溪作壕，風鼓巨木聲翻濤。
鴟梟乘屋彈不去，狐狸欺人怒竪毛。
雨來紅鶴更可惡，争巢一似嬰兒號。
城孤屋老草木茂，正坐人少此輩豪。
急呼五百具畚鍤，欲掀窟穴窮腥臊。
忽然語罷却自笑，殘年何至與汝鏖。
浣花江色緑如黛，春波灔灔浮輕舠。
行當繫纜柳陰下，仰聽鶯語傾香醪。
漣漪亭賞梅
作者：陸游
朝代：宋

判爲梅花倒玉巵，故山幽夢憶疏籬。
寫真妙絕横窗影，徹骨清寒蘸水枝。
苦節雪中逢漢使，高標澤畔見湘纍。
詩成怯爲花拈出，萬斛塵襟我自知。
潺湲閣小立
作者：陸游
朝代：宋

飽食何曾補縣官，潺湲閣上倚闌干。
水紋靴皺風初緊，花色鞓紅露未乾。
薄酒愁邊供醉醒，故人夢裏話悲歡。
孤城正在山窮處，過社今朝尚爾寒。
澗松
作者：陸游
朝代：宋

藥出山來爲小草，楸成樹後困長藤。
澗松鬱鬱何勞嘆，却是人間奈廢興。
澤居
作者：陸游
朝代：宋

澤居僅足不求餘，曠快真同縱壑魚。
平日酷憎蠅附驥，暮年肯作鶴乘車。
齒摇但煮岷山芋，眼澀惟觀胄監書。
此際自應還往絕，本無心與俗人疏。
瀘州亂
作者：陸游
朝代：宋

高寺坡前火照天，南定樓下血成川。
從事横屍太守死，處處巷陌森戈鋋。
此州雄跨西南邊，平安烽火夜夜傳。
豈知癰疽潰在內，漫倚築城如鐵堅。
從來守邊要人望，縱有奸謀氣先喪。
即今死者端爲誰，姓名至死無人知。
瀘州使君巖在城南一里深三丈有泉出其左音中律呂木龍巖相距亦里許黄太史所嘗遊憩也
作者：陸游
朝代：宋

雲間刁斗過邊州，沙際丘亭艤客舟。
漲水方憂三峽嶮，短笻猶作兩巖遊。
蛟龍矯矯拏雲起，琴筑泠泠繞榻流。
未死人生誰料得，會來攜客試茶甌。
瀼西
作者：陸游
朝代：宋

千載瀼西路，今年著脚行。
匆匆衰已具，渺渺恨難平。
絕壁猿啼雨，深枝鵲報晴。
亦知憂吏責，未忍廢詩情。
灌園
作者：陸游
朝代：宋

八十身猶健，生涯學灌園。
溪風吹短褐，村雨暗衡門。
眼正魔軍怖，心安疾豎奔。
午窗無一事，梨棗弄諸孫。
灌園
作者：陸游
朝代：宋

少攜一劍行天下，晚落空村學灌園。
交舊凋零身老病，輪囷肝膽與誰論。
炊米不繼戲作
作者：陸游
朝代：宋

敢羨晨興費萬錢，口邊縱理信前緣。
高年雖獲殿諸老，一飽常如登九天。
架上有書吾已矣，甑中無飯亦陶然。
蓬門一閉還旬日，實怕閑人攪晝眠。
炊飯
作者：陸游
朝代：宋

米分齋鉢供，薪拾墮巢枝。
偶爾成幽事，欣然慰午饑。
炊時珠瀉甑，嘗處雪翻匙。
欲作明朝計，還須賣漉籬。
炭盡地爐危坐至夜分戲作
作者：陸游
朝代：宋

短景窗易黑，長宵爐少紅。
直令貧到骨，未害氣如虹。
志士元謀道，儒生敢諱窮。
霜嚴雞喔喔，但愧讀書功。
烏棲曲
作者：陸游
朝代：宋

楚王手自格猛獸，七澤三江爲苑囿。
城門夜開待獵歸，萬炬照空如白晝。
樂聲前後震百里，樹樹棲烏盡驚起。
宫中美人謂將旦，髮澤口脂費千萬。
樂聲早暮少斷時，莫怪棲烏無穏枝。
烏龍廟
作者：陸游
朝代：宋

江邊蒼龍背負天，蟠踞千載常蜿蜒。
其前横闢爲大川，高城鼓角聲隱然。
龍廟於山家於淵，世爲吾州作豐年。
老守雖愧筆如椽，潔齋試賦迎神篇。
烏龍雪
作者：陸游
朝代：宋

烏龍如真龍，妥尾臥江磧。
時時登樓望，爪尾略可識。
今朝事大異，千嶂忽如失。
遥知重雲外，已有雪數尺。
頗念采薇人，清坐焉得食。
裹飯欲問之，矯首空峭壁。
念昔故山時，僵臥風雪夕。
靜聞長松折，聲若裂巨石。
天晴視巖澗，鳥獸死如積。
清夢不可尋，撫楯三太息。
烟波即事十首·其一
作者：陸游
朝代：宋

短髮垂肩不裹巾，世人誰識此翁真。
阻風江浦詩成束，賣藥山城醉過春。
烟波即事十首·其一〇
作者：陸游
朝代：宋

父子團欒到死時，漁家可樂更何疑。
高文大策人皆有，且聽烟波十絕詩。
烟波即事十首·其七
作者：陸游
朝代：宋

浪迹人間數十年，年年散髮醉江天。
岳陽樓上留三日，聊與瀟湘結後緣。
烟波即事十首·其三
作者：陸游
朝代：宋

家浮野艇無常處，身是閑人不屬官。
但有濁醪吾事足，浮名不作一錢看。
烟波即事十首·其九
作者：陸游
朝代：宋

歸老何須乞鏡湖，秋來日日飽蓴鱸。
正令霖雨稱賢佐，未及烟波號釣徒。
烟波即事十首·其二
作者：陸游
朝代：宋

烟波深處卧孤篷，宿酒醒時聞斷鴻。
最是平生會心事，蘆花千頃月明中。
烟波即事十首·其五
作者：陸游
朝代：宋

雕胡炊飯芰荷衣，水退浮萍尚半扉。
莫爲風波羨平地，人間處處是危機。
烟波即事十首·其八
作者：陸游
朝代：宋

烟水蒼茫絕四鄰，幽棲無地著纖塵。
蕭條鷄犬楓林下，似是無懷太古民。
烟波即事十首·其六
作者：陸游
朝代：宋

夢筆橋邊聽午鐘，無窮烟水似吳松。
前年送客曾來此，惟有山僧認得儂。
烟波即事十首·其四
作者：陸游
朝代：宋

落雁沙邊艇子斜，分明清夢上三巴。
眼明一點炊烟起，不是漁家即酒家。
烹茶
作者：陸游
朝代：宋

麴生可論交，正自畏中聖。
年来衰可笑，茶亦能作病。
噎嘔廢晨飱，支離失宵暝。
是身如芭蕉，寧可與物競。
兔甌試玉塵，香色兩超勝。
把玩一欣然，爲汝烹茶竟。
焉耆行二首·其一
作者：陸游
朝代：宋

焉耆山頭暮烟紫，牛羊聲斷行人止。
平沙風急捲寒蓬，天似穹廬月如水。
大胡太息小胡悲，投鞍欲眠且復起。
漢家詔用李輕車，萬丈戰雲来壓壘。
焉耆行二首·其二
作者：陸游
朝代：宋

焉耆山下春雪晴，莽莽惟有蒺藜生。
射麋食肉飲其血，五穀自古惟聞名。
樵蘇切莫近亭障，將軍臥護真長城。
十年牛馬向南睡，知是中原今太平。
焚香作墨瀋決訟吏皆退立一丈外戲作此詩
作者：陸游
朝代：宋

客鬢新添幾縷絲，山城且付一官癡。
空濛碧靄籠香岫，霮䨴玄雲起墨池。
判牒不妨閑作草，坐衙聊得細哦詩。
吏民莫怪秋来健，漸近南山射虎時。
焚香晝睡比覺香猶未散戲作二首·其一
作者：陸游
朝代：宋

小屏烟樹遠參差，吏散身閑與睡宜。
誰似爐香念幽獨，伴人直到夢回時。
焚香晝睡比覺香猶未散戲作二首·其二
作者：陸游
朝代：宋

燕梁寂寂篆烟殘，偷得勞生數刻閑。
三疊秋屏護琴枕，臥遊忽到瀼西山。
焚黄
作者：陸游
朝代：宋

啼呼梨棗憶兒時，駒隙頻經日月馳。
早歲已興風木嘆，餘生永廢蓼莪詩。
燎黄恩重空垂泣，戴白身存敢自期。
足蹇僅能成拜起，籃輿歸路不勝悲。
無客
作者：陸游
朝代：宋

今日了無客，翛然麈柄閑。
硯涵鴝鵒眼，香斮鷓鴣斑。
木落風初勁，雲低雨尚慳。
西湖未暇到，卧看曲屏山。
無酒嘆
作者：陸游
朝代：宋

不用塞黄河，不用出周鼎。
但願酒滿家，日夜醉不醒。
不用冠如箕，不用印如斗。
但願身强健，朝暮常飲酒。
造物不少恕，虐戲逐段新。
坐令古銅榼，經月常生塵。
平生得酒狂無敵，百幅淋漓風雨疾。
造物欲以醒困之，此老醒狂君未知。
無題
作者：陸游
朝代：宋

珠鞲玉指擘箜篌，誰記山南秉燭遊。
結綺詩成江令醉，橐泉夢斷沈郎愁。
天涯落日孤鴻沒，鏡裏流年兩鬢秋。
不用更求驅豆術，人生離合判悠悠。
無題
作者：陸游
朝代：宋

畫閣無人晝漏稀，離悰病思兩依依。
釵梁雙燕春先到，箏柱羈鴻暖不歸。
迎得紫姑占近信，裁成白紵寄征衣。
晚來更就鄰姬問，夢到遼陽果是非。
無題
作者：陸游
朝代：宋

碧玉當年未破瓜，學成歌舞入侯家。
如今憔悴篷窗裏，飛上青天妒落花。
無題
作者：陸游
朝代：宋

轣轆氊車赴密期，追歡最數牡丹時。
新春欲近猶貪喜，舊愛濳移不自知。
寶鏡塵生鸞悵望，鈿箏弦絕雁參差。
玉壺莫貯臙脂泪，從濕泥金带上詩。
無題
作者：陸游
朝代：宋

金鞭朱彈憶春遊，萬里橋東罨畫樓。
夢倩曉風吹不去，書憑春雁寄無由。
鏡中顔鬢今如此，幙下朋儔好在不。
篋有吳牋三萬箇，擬將細字寫新愁。
無題二首·其一
作者：陸游
朝代：宋

半醉凌風過月旁，水精宮殿桂花香。
素娥定赴瑶池宴，侍女皆騎白鳳凰。
無題二首·其二
作者：陸游
朝代：宋

出繭修眉淡薄粧，丁東環佩立西廂。
人間浪作新秋感，銀闕瓊樓夜夜涼。
照潺湲閣下池水
作者：陸游
朝代：宋

平生不鑷白，霜雪滿鬢眉。
照水默自笑，已迫溝壑期。
慨然念歸休，不計妻子饑。
渠饑亦有命，我節詎可移。
自我来桐江，實無負惸嫠。
讒波如崩山，孤迹則己危。
陸子定何人，正恐君未知。
午枕夢剡曲，秋風吹釣絲。
熏蚊效宛陵先生體
作者：陸游
朝代：宋

澤國故多蚊，乘夜吁可怪。
舉扇不能却，燔艾取一快。
不如小忍之，驅逐吾已隘。
寧聞大度士，變色爲蜂蠆。
燈下小酌
作者：陸游
朝代：宋

江湖雙鬢禿，宇宙一身窮。
酒浪摇輕碧，燈花落碎紅。
交情元易見，春事半成空。
尚覬身强健，烟畦擷芥菘。
燈下晚餐示子遹
作者：陸游
朝代：宋

家貧短衣不掩骭，空庖凄凄竈不爨。
老翁八十忍饑熟，兀坐空堂日常旰。
今年閏餘九月寒，那敢遽議南山炭。
艱難幸復致一餐，餔啜燈前百憂散。
遹子挾冊于于來，時與乃翁相論難。
但令歆向竟同歸，門前籍湜何憂畔。
燈下看梅
作者：陸游
朝代：宋

風雨經旬怯倚闌，梅花折得就燈看。
有情應記去年別，無寐不禁清夜寒。
病起搘筇幽興在，春遲載酒後期寬。
籬東數樹尤奇絕，日遣蠻童候路乾。
燈下讀書
作者：陸游
朝代：宋

少年喜書策，白首意未足。
幽窗燈一點，樂處超五欲。
而况黄州路，小雨漁村宿。
蕭蕭蒹葭聲，爲我洗暑毒。
琅然誦經史，少倦兒爲續。
何必效萊公，長夜醉畫燭。
燈下讀書戲作
作者：陸游
朝代：宋

吾生如蠹魚，亦復類熠耀。
一生守斷簡，微火寒自照。
區區心所樂，那顧世間笑。
閉門謝俗子，與汝不同調。
燈下讀玄真子漁歌因懷山陰故隱追擬五首·其一
作者：陸游
朝代：宋

石帆山下雨空濛，三扇香新翠箬篷。
蘋葉綠，蓼花紅。
回首功名一夢中。
燈下讀玄真子漁歌因懷山陰故隱追擬五首·其三
作者：陸游
朝代：宋

鏡湖俯仰兩青天，萬頃玻瓈一葉舩。
拈棹舞，擁蓑眠，不作天仙作水仙。
燈下讀玄真子漁歌因懷山陰故隱追擬五首·其二
作者：陸游
朝代：宋

晴山滴翠水挼藍，聚散漁舟兩復三。
横埭北，斷橋南，側起船篷便作帆。
燈下讀玄真子漁歌因懷山陰故隱追擬五首·其五
作者：陸游
朝代：宋

長安拜免幾公卿，漁父横眠醉未醒。
烟艇小，釣車腥，遥指梅山一點青。
燈下讀玄真子漁歌因懷山陰故隱追擬五首·其四
作者：陸游
朝代：宋

湘湖烟雨長蓴絲，菰米新炊滑上匙。
雲散後，月斜時，潮落舟横醉不知。
燈下閱吏牘有感
作者：陸游
朝代：宋

老眼今年太負渠，羲經魯史頓成疏。
一爲柱後惠文吏，厭讀司空城旦書。
正苦雁行須束縛，不言鼠輩合誅鉏。
致君堯舜元無術，黄卷何辭飽蠧魚。
燈夕有感
作者：陸游
朝代：宋

芙渠紅緑亦參差，睡起燒香強賦詩。
萬里錦城無夢到，豈惟虛負放燈時。
燈籠
作者：陸游
朝代：宋

我年十六遊名場，靈芝借榻棲僧廊。
鐘聲纔定履聲集，弟子堂上分兩廂。
燈籠一様薄臘紙，瑩如雲母含清光。
還家欲學竟未暇，歲月已似奔車忙。
書生白首故習在，顛倒簡牘紛朱黄。
短檠雖復作老伴，目力眩晃不可常。
平生所好忽入手，摩挲把挈喜欲狂。
蘭膏瀲灔支達旦，秋雨蕭瑟輸新涼。
討論廢忘正塗乙，遂欲盡發萬卷藏。
所嗟衰病終難勉，非復當年下五行。
燒丹示道流
作者：陸游
朝代：宋

昔燒大藥青牛谷，磊落玉床收箭鏃。
扶桑朝暾謹火候，仙掌秋露勤沐浴。
带間小瓢鬼神衛，異氣如虹夜穿屋。
點成黄金棄山海，揮手人間一裘足。
明年服丹徑仙去，洞庭月冷吹横玉。
相逢只恐驚倒君，毛髮毿毿垂地緑。
燒香
作者：陸游
朝代：宋

寶熏清夜起氤氳，寂寂中庭伴月痕。
小斮海沉非弄水，旋開山麝取當門。
蜜房割處春方半，花露收時日未暾。
安得故人同晤語，一燈相對看雲屯。
燒香
作者：陸游
朝代：宋

茹芝却粒世無方，隨食江湖每自傷。
千里一身鳬泛泛，十年萬事海茫茫。
春來鄉夢憑誰說，歸去君恩未敢忘。
一寸丹心幸無愧，庭空月白夜燒香。
燕
作者：陸游
朝代：宋

初見梁間牖戶新，銜泥已復哺雛頻。
只愁去遠歸來晚，不怕飛低打著人。
燕
作者：陸游
朝代：宋

春晝花明映柳纖，燕歸勝事始能兼。
爭梁誶語驚幽夢，掠地斜飛避畫簾。
雛食得蟲應自喜，巢泥經雨更頻添。
去來要是知時節，常怪人嘲作附炎。
燕坐
作者：陸游
朝代：宋

赫日曈曈湧海門，黄流混混泝河源。
功成一日書仙籍，鍊骨成金不足言。
燕堂春夜
作者：陸游
朝代：宋

南樓紞紞下疏更，一點紗籠滿院明。
映月疏梅入簾影，讀書稺子隔窗聲。
呻吟藥褁身寧久，汛掃邊塵意未平。
草檄北征今二紀，山城仍是老書生。
燕堂東偏一室頗深暖盡日率困於吏牘比夜乃得讀書其間戲作三首·其一
作者：陸游
朝代：宋

衮衮流年往，匆匆短景過。
簾深上燈早，地窄貯香多。
書盡還重讀，詩成更自哦。
向令無此處，將奈旅愁何。
燕堂東偏一室頗深暖盡日率困於吏牘比夜乃得讀書其間戲作三首·其三
作者：陸游
朝代：宋

永夜東齋裏，人聲靜不譁。
衣篝起香穗，書几落燈花。
爐暖聽寒雨，窗明送曉鵶。
文章空自苦，白首不名家。
燕堂東偏一室頗深暖盡日率困於吏牘比夜乃得讀書其間戲作三首·其二
作者：陸游
朝代：宋

賦性無他好，開編喜欲迷。
鼕鼕傳夜漏，喔喔待晨雞。
油減玉蟲暗，灰深紅獸低。
悠然撫書嘆，無術濟黔黎。
燕堂獨坐意象殊憒憒起登子城作此詩
作者：陸游
朝代：宋

睡魔困衰翁，白日坐兀兀。
忽然振衣起，目瞭尚如鶻。
憑高望中原，佳氣未消歇。
逆賊稽大刑，痛憤深至骨。
新霜下昌陵，草有胡馬齕。
羽林百萬士，何日聞北伐。
賤臣官有守，不敢叫行闕。
夢中涉黄河，太行高硉矹。
天河未洗兵，封豕食上國。
坐令河洛間，百郡暗荆棘。
夷吾非王佐，尚足救左袵。
中原消息斷，吾輩何安寢。
世俗苦齷齪，誰與共此功。
安知無奇士，悲歌燕市中。
牛飲市中小飲呈坐客
作者：陸游
朝代：宋

牛飲橋頭小市東，店門繫馬一尊同。
已能自置功名外，尚欲相期意氣中。
褐擁紫茸迎曉日，酒翻紅浪醉春風。
從今共約無疏索，竹外梅花欲惱公。
牧牛兒
作者：陸游
朝代：宋

南村牧牛兒，赤脚踏牛立。
衣穿江風冷，笠敗山雨急。
長陂望若遠，隘巷忽相及。
兒歸牛入欄，烟火茆簷濕。
牧牛兒
作者：陸游
朝代：宋

溪深不須憂，吳牛自能浮。
童兒踏牛背，安穩如乘舟。
寒雨山陂遠，參差烟樹晚。
聞笛翁出迎，兒歸牛入圈。
牧羊歌
作者：陸游
朝代：宋

牧羊忌太早，太早羊輒傷。
一羊病尚可，舉群無全羊。
日高露晞原草綠，羊散如雲滿川谷。
小童但搢竹一枝，豈必習詩知考牧。
物外雜題八首·其一
作者：陸游
朝代：宋

市墟沽斗酒，獨酌復高歌。
一笑語觀者，比君更事多。
物外雜題八首·其七
作者：陸游
朝代：宋

高城今曠野，比屋昔朱門。
道上傳呼過，遥遥幾世孫。
物外雜題八首·其三
作者：陸游
朝代：宋

曉入姑蘇市，閶門繫短篷。
老人元不食，買餅飼山童。
物外雜題八首·其二
作者：陸游
朝代：宋

當年下沔鄂，回首幾秋風。
景物渾如昨，千帆落照中。
物外雜題八首·其五
作者：陸游
朝代：宋

粉堞臨江渚，朱橋枕市樓。
長吟策小蹇，又度一年秋。
物外雜題八首·其八
作者：陸游
朝代：宋

過市摩雙眼，驚嗟閱盛衰。
朱樓倚霄漢，曾見始成時。
物外雜題八首·其六
作者：陸游
朝代：宋

飼驢留野店，買藥入山城。
興盡飄然去，無人識姓名。
物外雜題八首·其四
作者：陸游
朝代：宋

送客停山步，尋僧立寺門。
青鞋慣泥潦，却愛雨昏昏。
物有可嘆者因戲作數語以識之
作者：陸游
朝代：宋

雞棲及我未掩扉，犬雖遠出暮自歸。
司晨警夜職交舉，簸糠棄粒報亦微。
查查雙鵲更愧汝，庭樹夜宿常相依。
豈憐主人老寂寞，暖熱蓬户不忍違。
養鴟甚恩健即去，養鷹雖久飽亦飛。
嗟哉物性厚薄異，使我隠几空歔欷。
犬鷄
作者：陸游
朝代：宋

小犬一何警，日夜吠籬落。
老鷄則不然，平旦方喔喔。
勤惰各其性，於我何厚薄。
糠粞一施之，且復慰寂寞。
狂吟
作者：陸游
朝代：宋

浮世何須宇宙名，一狂自足了平生。
秋風湘浦紉蘭佩，夜月緱山聽玉笙。
學劍慣曾遊紫閣，結巢終欲隱青城。
年来自笑彌耽酒，百斛蒲萄未觧酲。
狂夫
作者：陸游
朝代：宋

狂夫與世本難諧，醉傲王侯亦壮哉。
奕奕方收巖際電，酣酣已起枕間雷。
回天力在人終嘆，入月星來敵自摧。
千載鬼雄皆國士，直令窮死未須哀。
狂歌
作者：陸游
朝代：宋

少年雖狂猶有限，遇酒時能傲憂患。
即今狂處不待酒，混混長歌老巖澗。
拂衣即與世俗辭，掉頭不受朋友諫。
挂帆直欲截烟海，策馬猶堪度雲棧。
枵然癡腹肻貯愁，天遣作盎盛藜莧。
髮垂不櫛性所便，衣垢忘濯心已慣。
眼前故人死欲無，此生行矣風雨散。
羞爲塵土伏轅駒，寧作江湖斷行雁。
獨坐
作者：陸游
朝代：宋

博山香霧散馡馡，袖手何妨靜掩扉。
六十年前故人盡，八千里外寄書稀。
昨朝送客桐江去，今日逢僧剡縣歸。
欲作小詩還復懶，海鷗與我兩忘機。
獨坐
作者：陸游
朝代：宋

巾帽欹傾短髮稀，青燈照影夜相依。
窮邊草木春遲到，故國湖山夢自歸。
茶鼎松風吹謖謖，香奩雲縷散馡馡。
羸驂敢復和鑾望，只願連山苜蓿肥。
獨坐有懷杜伯高
作者：陸游
朝代：宋

畫橋通小市，深院欲黄昏。
愛月先移燭，留香每閉門。
李侯有佳句，樂令善清言。
老病貪搘枕，何由共一樽。
獨坐絕句二首·其一
作者：陸游
朝代：宋

蛙鳴乃是怒，鵩嘯固非妖。
獨宿空山夜，何妨伴寂寥。
獨坐絕句二首·其二
作者：陸游
朝代：宋

輕雷不成雨，闕月却穿雲。
獨倚南齋柱，長吟到夜分。
獨坐視老奴灌園
作者：陸游
朝代：宋

東窗日晚獨愁予，眼闇年來頗廢書。
賴有吾家老阿對，相從引水灌園蔬。
獨坐閑詠二首·其一
作者：陸游
朝代：宋

書生亦有功名願，與世無緣每背馳。
一寸丹心空計國，滿頭白髮却緣詩。
獨坐閑詠二首·其二
作者：陸游
朝代：宋

深掩柴荆謝世紛，南山時看起孤雲。
殘年所幸身猶健，閑事惟求耳不聞。
獨夜
作者：陸游
朝代：宋

一生食太倉，蠹耗均雀鼠。
雖云久置散，饑飽尚撐拄。
兩年失微祿，始覺困羈旅。
傾身營薪米，得食已過午。
人觀不堪憂，意氣終自許。
藜羹若大庖，草廬如萬礎。
平生師顔原，本自藐晉楚。
悠然卧北窗，殘燈翳還吐。
獨夜
作者：陸游
朝代：宋

城上長更續短更，江平天迥雁方征。
燈明紙帳雪霜色，火熟銅瓶風雨聲。
濁酒未傾心已怯，細書時讀眼猶明。
蕭然一室平生慣，纛下何須擁萬兵。
獨夜
作者：陸游
朝代：宋

村路泥淹雪，虛簷水結冰。
長征荷戈客，暫到放包僧。
妖鵩鳴高樹，饑鼯觸闇燈。
誰能問良苦，衰病正相乘。
獨夜
作者：陸游
朝代：宋

燈花寒自結，雪片夜方深。
瘦影參危坐，清愁入苦吟。
江湖身汗漫，藥石病侵尋。
朋舊凋零盡，何人識此心。
獨夜
作者：陸游
朝代：宋

獨夜迢迢掩素屏，病懷羈思共竛竮。
房櫳十月寒初重，風雨三更酒半醒。
繁杵有聲時斷續，殘缸無焰尚青熒。
怳然喚起西征夢，身卧金牛古驛亭。
獨孤生策字景略河中人工文善射喜擊劍一世奇士也有自峽中来者言其死于忠涪間感涕賦詩
作者：陸游
朝代：宋

憶昨騎驢入蜀關，旗亭邂逅一開顔。
氣鍾太華中條秀，文在先秦兩漢間。
寶劍憑誰占斗氣，名駒竟失養天閑。
身今老病投空谷，回首東風涕自澘。
獨學
作者：陸游
朝代：宋

師友雕零身白首，杜門獨學就誰評。
秋風棄扇知安命，小炷留燈悟養生。
踵息無聲酣午枕，舌根忘味美晨烹。
少年妄起功名念，豈信身閑心太平。
獨意
作者：陸游
朝代：宋

酒似交情薄，愁隨夜漏長。
常貧且撐拄，多病不禁當。
偶讀書終卷，閑臨帖數行。
翻憐市朝客，擾擾爲誰忙。
獨登東巖
作者：陸游
朝代：宋

早慕功名已絕癡，晚耽筆墨愈無奇。
牧羝未乳身先老，化鶴重歸語更悲。
朋舊在亡成斷夢，山河興廢入孤吹。
悠然獨倚闌干笑，又過簪萸泛菊時。
獨立
作者：陸游
朝代：宋

上書不上登封書，乘車但乘下澤車。
夕陽獨立衡門外，閑看村童學釣魚。
獨立
作者：陸游
朝代：宋

午醉初醒後，回廊獨立時。
斜陽明雨葉，乳鵲裊風枝。
違俗雖堪笑，師心頗自奇。
傍人疑徙倚，向道是尋詩。
獨立
作者：陸游
朝代：宋

獨立柴荆外，頽然一秃翁。
亂山吞落日，野水倒寒空。
憂患工催老，飄零敢諱窮。
漁歌亦何恨，悽斷滿西風。
獨立
作者：陸游
朝代：宋

白髯蕭颯一愚公，獨立濛濛細雨中。
羊踏寒蔬新少夢，魚生空釜久諳窮。
殘編幸有聖賢對，閑話豈無鄰曲同。
衒鬻才名非老事，小詩信筆不能工。
獨立思故山
作者：陸游
朝代：宋

溪水初生與岸平，橋頭新柳已藏鶯。
詩緣遇興玲瓏和，酒爲逢知爛熳傾。
青箬買來衝雨釣，烏犍租得及時耕。
今朝獨立東風裏，嘆息無人會此情。
獨至遯庵避暑庵在大竹林中二首·其一
作者：陸游
朝代：宋

赤日黄塵厭垢紛，竹林深處寄幽欣。
如聽嵩雒風前笛，似看瀟湘雨後雲。
園鹿知時新解角，池魚得意自成群。
悠然一笑誰能識，坐勝天魔百萬軍。
獨至遯庵避暑庵在大竹林中二首·其二
作者：陸游
朝代：宋

世俗元非不汝忘，汝歸安取醉爲鄉。
藥苗野蔌山家味，柏子松房道室香。
一卷隠書爲日課，數聲啼鳥謝年光。
客來莫笑茆茨陋，占盡炎天一味凉。
獨處
作者：陸游
朝代：宋

老夫閉門衰疾嬰，小兒適有南山行。
一奴入市暮未返，愔愔不聞鳥雀鳴。
地爐火死凍脚硬，欲作薄粥愁空鎗。
平生遣日賴詩句，久矣無復吟哦聲。
但餘一點真正念，照了萬象猶精明。
欲論此事向何許，眾中倘遇千人英。
獨處二首·其一
作者：陸游
朝代：宋

蓬門終日閉，寂寂少人聲。
納祿知身貴，傳家覺責輕。
朝餐烹芋糝，夜坐爇松明。
剗却彈棋局，此心如砥平。
獨處二首·其二
作者：陸游
朝代：宋

白氎敷床穩，烏藤倚壁斜。
灰深惟畫字，燈暗不成花。
似客猶居里，如僧未出家。
孤村夜無月，何事有啼鴉。
獨行過柳橋而歸
作者：陸游
朝代：宋

寒雲覆江干，慘慘雪欲作。
草枯狐兔見，鷹隼方縱搏。
老翁卧蓬戶，疾痛在腰脚。
忽覺意稍佳，快若解束縛。
呼童扶下堂，西出度略彴。
浮波見鳧雁，决起驚烏鵲。
籬根犬迎吠，碓下雞俛啄。
霜餘桑葉積，春近柳枝弱。
徐行過傍舍，醉笑盛酬酢。
歲暮農事休，羨爾群飲樂。
獨遊
作者：陸游
朝代：宋

地僻少人迹，身閑思獨遊。
荒村更阻雨，衰鬢不禁秋。
斷續呼牛笛，橫斜放鴨舟。
殘年澹無事，隨處送悠悠。
獨遊城西諸僧舍
作者：陸游
朝代：宋

我是天公度外人，看山看水自由身。
蘚崖直上飛雙屐，雲洞前頭岸幅巾。
萬里欲呼牛渚月，一生不受庾公塵。
非無好客堪招喚，獨往飄然覺更真。
獨酌
作者：陸游
朝代：宋

一榼芳醪手自斟，從來戶小怯杯深。
已於醉醒知狂聖，又向淳漓見古今。
濡首固非吾輩事，達生猶得昔人心。
酴醿欲過香差減，且據胡床坐綠陰。
獨酌有懷南鄭
作者：陸游
朝代：宋

憶從嶓冡涉南沮，笳鼓聲酣醉膽麤。
投筆書生古来有，從軍樂事世間無。
秋風逐虎花叱撥，夜雪射熊金僕姑。
白首功名元未晚，笑人四十嘆頭顱。
獨酌罷夜坐
作者：陸游
朝代：宋

不見麴生久，惠然相與娛。
安能論斗石，僅可具盤盂。
聽雨蒙僧衲，挑燈擁地爐。
勿生孤寂念，道伴有狸奴。
獨醉
作者：陸游
朝代：宋

老伴死欲盡，少年誰肯親。
自憐真長物，何啻是陳人。
江市魚初上，村場酒亦醇。
頹然北窗下，不覺墮紗巾。
獨飲
作者：陸游
朝代：宋

怪怪奇奇不自懲，晚途猶復氣横膺。
觥船那待清歌勸，酒到愁邊量自增。
獨飲
作者：陸游
朝代：宋

肅肅霜風勁，蕭蕭木葉聲。
殘年如寄爾，冷坐太憎生。
就市沽新釀，呼兒洗破觥。
獨斟還獨醉，無月配長庚。
獨飲醉臥比覺已夜半矣戲作此詩
作者：陸游
朝代：宋

澤畔元非慕獨醒，散人一飲費經營。
也知世少蘓司業，安得官如阮步兵。
醉著面顔驚少壯，澆餘胸次失峥嶸。
更闌莫厭殘燈火，臥聽空廊絡緯聲。
獵罷夜飲示獨孤生三首·其一
作者：陸游
朝代：宋

客途孤憤只君知，不作兒曹怨别離。
報國雖思包馬革，爱身未忍價羊皮。
呼鷹小獵新霜後，彈劍長歌夜雨時。
感慨却愁傷壯志，倒瓶濁酒洗餘悲。
獵罷夜飲示獨孤生三首·其三
作者：陸游
朝代：宋

白袍如雪寶刀横，醉上銀鞍身更輕。
帖草角鷹掀兔窟，憑風羽箭作鴟鳴。
關河可使成南北，豪傑誰堪共死生。
欲疏萬言投魏闕，燈前攬筆涕先傾。
獵罷夜飲示獨孤生三首·其二
作者：陸游
朝代：宋

關輔何時一戰收，蜀郊且復獵清秋。
洗空狡穴銀頭鶻，突過重城玉腕騮。
賊勢已衰真大慶，士心未振尚私憂。
一樽共講平戎策，勿爲飛鳶念少游。
玉京行
作者：陸游
朝代：宋

玉京清都奉紫皇，赤明開皇刧茫茫。
有路坦如馳康莊，惜哉背之趨死鄉。
絳陵朱兒朝吐光，森然箭鏃攅玉床。
潔齋山棲祓不祥，朝餐夕食芝术香。
縹囊蘂笈出秘方，日精月華鍊陰陽。
爐開沐浴時日良，清夜玉杵聞琳房。
服之刀圭換肝腸，三十六帝參翺翔。
下視一笑争奪塲，纍纍枯冢壓北邙。
玉壺亭
作者：陸游
朝代：宋

玉壺亭上小徘徊，閑對殘荷把一杯。
冠蓋交馳期會急，長官未必辦頻来。
玉局歌
作者：陸游
朝代：宋

玉局祠官殊不惡，衘如冰清俸如鶴。
酒壺釣具常自隨，五尺新篷織青篛。
倚樓看鏡待功名，半世兒癡晚方覺。
何如醉裏泛桐江，長笛一聲吹月落。
蔣公新冢石馬高，謝公飛旐凌秋濤。
微霜莫遣侵鬢綠，從今二十四考書玉局。
玉局觀拜東坡先生海外畫像
作者：陸游
朝代：宋

商周去不還，盛哉漢唐宋。
蘇公本天人，謫墮爲世用。
太平極嘉祐，珠玉始包貢。
公車三千牘，字字岌飛動。
氣力倒犀象，律呂諧鸞鳯。
天驥西極來，矯矯不受鞚。
飛騰上臺閣，廢放落雲夢。
至寶不侵蝕，終亦老侍從。
晚途遷海表，萬里天宇空。
豈惟騎鯨魚，遂欲跨螮蝀。
心空物莫撓，氣老筆愈縱。
粃糠郊祀歌，遠友清廟頌。
我生雖後公，妙句得吟諷。
整衣拜遺像，千古尊正統。
玉山縣南樓晚望
作者：陸游
朝代：宋

小樓在何許，正在南溪上。
空濛過釣船，斷續聞漁唱。
征途苦偪仄，舒嘯喜清曠。
安得此溪水，爲我變春釀。
玉牒所迎駕望見周洪道舍人
作者：陸游
朝代：宋

自卜河橋宅，清談喜屢陪。
今年見騰踔，不恨老氛埃。
曉放宫門鑰，霜彫輦路槐。
班回獨小立，爲待繡鞍來。
玉笈齋書事二首·其一
作者：陸游
朝代：宋

莫笑新霜點鬢鬚，老來却得少工夫。
晨占上古連山易，夜對西真五嶽圖。
叔夜曾聞高士嘯，孔賓豈待異人呼。
眉間喜色誰知得，今日新添火四銖。
玉笈齋書事二首·其二
作者：陸游
朝代：宋

雪霽茆堂鐘磬清，晨齋枸杞一杯羮。
隠書不厭千回讀，大藥何時九轉成。
孤坐月魂寒徹骨，安眠龜息浩無聲。
剩分松屑爲山信，明日青城有使行。
玉胡蝶·玉蝴蝶
作者：陸游
朝代：宋

倦客平生行處，墜鞭京洛，解佩瀟湘。此夕何年，來賦宋玉高唐。繡簾開、香塵乍起，蓮步穩、銀燭分行。暗端相。燕羞鶯妒，蝶繞蜂忙。難忘。芳樽頻勸，峭寒新退，玉漏猶長。幾許幽情，只愁歌罷月侵廊。欲歸時、司空笑問，微近處，丞相嗔狂。斷人腸。假饒相送，上馬何妨。
玉隆得丹芝
作者：陸游
朝代：宋

何用金丹九轉成，手持芝草已身輕。
祥雲平地擁笙鶴，便自西山朝玉京。
王子猷謂竹爲此君白樂天謂酒爲此君余野處無客每對竹獨酌得小詩
作者：陸游
朝代：宋

新種疏篁對小軒，旋沽薄酒實空尊。
門無車轍亦何恨，有此兩君堪與言。
王成之給事挽歌辭二首·其一
作者：陸游
朝代：宋

昔泝黄牛峽，曾經白鷺洲。
從容參步武，談笑極風流。
晚預蓬萊客，時從禊祓遊。
揮毫看半醉，追想只添愁。
王成之給事挽歌辭二首·其二
作者：陸游
朝代：宋

詩騷湘水客，風度曲江公。
一夕南樓去，千秋東省空。
囊封震朝右，墨敕絕宮中。
贈極文昌貴，君恩厚飾終。
王給事餉玉友
作者：陸游
朝代：宋

散髮蕭然蒲葦林，馬軍送酒慰孤斟。
江河不洗古今恨，天地能知忠義心。
無侣有時邀落月，放狂連夕到横參。
玉船湛湛真秋露，却恨鵝兒色尚深。
王與道尚書挽詞二首·其一
作者：陸游
朝代：宋

朗朗百間屋，汪汪千頃陂。
直能彰主聖，清不願人知。
許國多艱日，逢辰獨斷時。
人猶望霖雨，殄瘁不勝悲。
王與道尚書挽詞二首·其二
作者：陸游
朝代：宋

昔遇開藩日，嘗叨下榻榮。
從容陪讌笑，傾倒及平生。
借譽言猶在，懷知涕易橫。
終慚五字句，不盡百年情。
玻瓈江
作者：陸游
朝代：宋

玻瓈江水千尺深，不如江上離人心。
君行未過青衣縣，妾心先到峨嵋陰。
金罇共釂不知曉，月落烟渚天横參。
車輪無角那得住，馬蹄不方何處尋。
空憑尺素寄幽恨，縱有緑綺誰知音。
愁來只欲掩屏睡，無奈夢斷聞疏砧。
琴劍
作者：陸游
朝代：宋

流塵冉冉琴誰鼓，漬血斑斑劍不磨。
俱是人間感懷事，豈無壯士爲悲歌。
琵琶
作者：陸游
朝代：宋

西蜀琵琶邏逤槽，梨園舊譜鬱輪袍。
繡筵銀燭燕宮夜，一飲千鍾未足豪。
瑞草橋
作者：陸游
朝代：宋

柘葉颼颼雪意驕，檐頭雙兔遇歸樵。
宿酲未觧題詩懶，虚過風流瑞草橋。
瑞草橋道中作
作者：陸游
朝代：宋

經年簿書無少暇，欵段今朝欣一跨。
瑞草橋邊水亂流，青衣渡口山如畫。
老翁醉著看龍鍾，小婦出窺聞婭奼。
荒陂吹笛晚呼牛，古路倚梯晨采柘。
殘花零落不禁折，香草芉茸如可藉。
郵亭慈竹筍穿籬，野店蒲萄枝上架。
功名垂世端有數，利欲昏心喜乘罅。
羈窮自笑豈人謀，閑放每欲從天借。
草根蟲語秪自悲，風裏篷征安稅駕。
祖師補處浣花村，會傍清江結茆舍。
甕池
作者：陸游
朝代：宋

薶甕東階下，灧灧一石水。
買魚畜其間，鱍鱍三十尾。
力微思及物，爲惠止於此。
無風水不搖，得志魚自喜。
涵泳藻與蒲，永不畏刀几。
飯罷時來觀，相娛從此始。
甜羮
作者：陸游
朝代：宋

山厨薪桂軟炊秔，旋洗香蔬手自烹。
從此八珍俱避舍，天蘇陁味屬甜羮。
甜羮之法以菘菜山藥芋萊菔雜爲之不施醯醬山庖珍烹也戲作一絕
作者：陸游
朝代：宋

老住湖邉一把茆，時沽村酒具山殽。
年來傳得甜羮法，更爲吴酸作觧嘲。
生世
作者：陸游
朝代：宋

乾坤成毀由來事，生世真同黍一炊。
嗟我已過三萬日，餘年有幾自應知。
生日子聿作五字詩十首爲壽追懷先親泫然有作
作者：陸游
朝代：宋

我生尚及宣和末，頒曆頻驚歲月移。
負米養親無復日，蓼莪廢講豈勝悲。
渡江百口今誰在，抱恨終身祇自知。
文字虛名何足道，樽前愧汝十章詩。
生查子
作者：陸游
朝代：宋

梁空燕委巢，院靜鳩催雨。香潤上朝衣，客少閒談麈。鬢邊千縷絲，不是吳蠶吐。孤夢泛瀟湘，月落聞柔櫓。
生查子
作者：陸游
朝代：宋

還山荷主恩，聊試扶犁手。新結小茅茨，恰佔清江口。風塵不化衣，鄰曲常持酒。那似宦遊時，折盡長亭柳。
生涯
作者：陸游
朝代：宋

久矣冥行墮嶮巇，樂哉偶得謝招麾。
放懷身世相忘地，夙駕山林獨往時。
縱老豈容妨痛飲，更慵亦未廢新詩。
超然自喜生涯別，始嘆龜堂見事遲。
生涯四首·其一
作者：陸游
朝代：宋

生涯數畦菜，心事一溪雲。
樵擔斜陽下，漁歌靜夜聞。
門無俗駕到，厨有遠泉分。
但了麴糵事，功名烏足云。
生涯四首·其三
作者：陸游
朝代：宋

舊業桑麻在，頹齡耄耋過。
虞卿著書晚，伏叟授經訛。
井上磨樵斫，村東買釣蓑。
傾身營一飽，自笑又蹉跎。
生涯四首·其二
作者：陸游
朝代：宋

身世茫如夢，門庭冷似冰。
逢迎賣藥叟，辭謝乞錢僧。
羸疾時時劇，衰顔日日增。
人扶亦可出，要是藉烏藤。
生涯四首·其四
作者：陸游
朝代：宋

殘年端有幾，寂寞寄滄洲。
鳥宿千林暮，蟲鳴四壁秋。
風廊動碪杵，月壟把鉏耰。
衣食隨宜具，何心復浪求。
用短
作者：陸游
朝代：宋

用短定非癡，愛閑真復奇。
飯香貧始覺，睡味老偏知。
畦地閑栽藥，留僧静對棋。
餘年猶有幾，捨此欲何之。
甲午十一月十三夜夢右臂踊出一小劍長八九寸有光既覺猶微痛也
作者：陸游
朝代：宋

少年學劍白猿翁，曾破浮生十歲功。
玉具拄頤誰復許，蒯緱彈鋏老猶窮。
床頭忽覺蛟龍吼，天上方驚牛斗空。
此夢怪奇君記取，佩刀猶得世三公。
甲子日晴
作者：陸游
朝代：宋

澤國春多雨，閱月殊未止。
皇天俄悔禍，畀以晴甲子。
山川相炳煥，桑柘鬰千里。
壟麥行可穫，吳蠶亦三起。
床頭醅甕香，大杓瀉浮蟻。
醉醒日已晡，長歌識吾喜。
甲子晴
作者：陸游
朝代：宋

今日甲子晴，秋稼始可言。
老農喜相覓，隨事具雞豚。
掃地設菅席，酌酒老瓦盆。
耳熱仰視天，何異傾金尊。
牛羊散墟落，霽色滿衡門。
起舞屬父老，勿恨此酒渾。
甲子歲元日
作者：陸游
朝代：宋

飲罷屠蘇酒，真爲八十翁。
本憂緣直死，却喜坐詩窮。
米賤知無盜，雲霒又主豐。
一簞那復慮，嬉笑伴兒童。
甲子歲十月二十四日夜半夢遇故人於山水間飲酒賦詩既覺僅能記一二乃追補之二首·其一
作者：陸游
朝代：宋

拂衣金馬門，稅駕石帆村。
喚起華山夢，招回湘水魂。
心親頻握手，目擊欲忘言。
最喜藤陰下，翛然共一樽。
甲子歲十月二十四日夜半夢遇故人於山水間飲酒賦詩既覺僅能記一二乃追補之二首·其二
作者：陸游
朝代：宋

小山緣曲澗，路斷得藤陰。
忽遇平生友，重論一片心。
興闌棋局散，意豁酒杯深。
雞唱俄驚覺，凄然泪滿襟。
甲子歲暮
作者：陸游
朝代：宋

世間巧拙亦何施，萬事難禁歲月移。
遲死幾時天有意，要令自悟不須師。
甲子秋八月丙辰雞初鳴時夢劉韶美示詩八篇高古可愛明旦作此詩志之
作者：陸游
朝代：宋

韶美仙去三十年，一念及之常悵然。
秋窗忽夢接顔色，萬里老鶴歸遼天。
贈詩溫其似玉瓚，我亦粗識關雎亂。
建安黄初不足言，筆端直覺無秦漢。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其一
作者：陸游
朝代：宋

嚙雪猶能活窖中，儈牛亦可隱牆東。
來歸里社當知幸，萬卷書邊一老翁。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其一〇
作者：陸游
朝代：宋

燂湯具浴僧窗暖，舂黍供炊旅甑香。
自笑平生爲客熟，關山千里一衣囊。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其一一
作者：陸游
朝代：宋

胡麻刈罷下蕎初，引水家家灌晚蔬。
但有茅簷隨處好，淵明可獨愛吾廬。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其一二
作者：陸游
朝代：宋

秋風敗葉委蒼苔，小蹇閑遊始此回。
溪上風烟爭晚渡，縣前燈火賣新醅。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其七
作者：陸游
朝代：宋

家居愈老厭拘纏，旅舍僧房意自便。
乞菜作羹殊有味，借床小憩即成眠。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其三
作者：陸游
朝代：宋

早携書劍三隨計，晚辱弓旌四造朝。
心愧石帆山下叟，一生不識浙江潮。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其九
作者：陸游
朝代：宋

市樓嘈囋知豐歲，驛樹輪囷傲早霜。
六十年間凡幾到，剩沽新酒對斜陽。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其二
作者：陸游
朝代：宋

小兒緣天摘列宿，老子含飴弄稚孫。
郊居得此豈不樂，無奈催租人打門。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其五
作者：陸游
朝代：宋

蓍囊藥笈每隨身，問病求占日日新。
向道不能渠豈信，隨宜酬答免違人。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其八
作者：陸游
朝代：宋

鄉閭敬老意常勤，一味甘鮮必見分。
大胾在前無箸食，始知富貴本浮雲。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其六
作者：陸游
朝代：宋

藥粗野老偏稱效，詩淺山僧妄謂工。
懷餅裹茶來問訊，不妨一笑寂寥中。
甲子秋八月偶思出遊往往累日不能歸或遠至傍縣凡得絕句十有二首雜錄入稿中亦不復詮次也·其四
作者：陸游
朝代：宋

筋骸未廢寧爲老，烟火猶通豈是貧。
時跨一驢山縣去，園丁野老盡相親。
甲子立春前二日作
作者：陸游
朝代：宋

頭風初愈喜身輕，書卷時開覺眼明。
養熟犬雞隨坐起，性靈烏鵲報陰晴。
韭菘飣餖春盤好，芝朮簁和臘藥成。
自笑衰殘殺風景，燈時不擬入重城。
甲寅元日予七十矣酒間作短歌示子
作者：陸游
朝代：宋

我昔自蜀歸，百年已過半。
觀棋未終局，回視斧柯爛。
飽知山林樂，富貴何足換。
退休失健決，正坐闇且懦。
齒髮日衰殘，歲月難把玩。
蕭朱尚或隙，籍湜固宜畔。
出門無一欣，撫事有三嘆。
新年遂七十，推敬愧里閈。
眷眷惜兹夕，凜凜畏明旦。
豁然忽大笑，愁若春冰泮。
窮達真兩忘，生死付一貫。
清尊既瀲灧，碩果亦璀璨。
擁門紛鼓笛，上壽列童冠。
老翁亦忘疲，起舞影零亂。
不獨誇癡頑，自足洗患難。
投床判宿酲，美睡到日旰。
甲申雨
作者：陸游
朝代：宋

老農十口傳爲古，春遇甲申常畏雨。
風來東北雲行西，雨勢已成那得禦。
山陰泆湖二百歲，坐使膏腴成瘠鹵。
陂塘遺迹今悉存，嘆息當官誰可語。
甲申畏雨古亦然，湖之未廢常豐年。
小人那知古來事，不怨豪家惟怨天。
甲辰中秋無月十七夜獨皦然達旦
作者：陸游
朝代：宋

老覺人間無一欣，窮閻掃軌謝紛紛。
已憑白露洗明月，更遣清風收亂雲。
棲鵲揀枝寒未穩，斷鴻呼伴遠猶聞。
病羸慵踏梧桐影，倚柱長吟夜向分。
畏事
作者：陸游
朝代：宋

畏事偷安百不能，飯蔬聊得曲吾肱。
舊交夢裏時時見，宿疾秋來日日增。
遣悶自鉏幽圃藥，扶衰猶賴故溪藤。
不因顧見鬅鬙影，全是深山退院僧。
畏虎
作者：陸游
朝代：宋

滑路滑如苔，澀路澀若梯。
更堪都梁下，一雪三日泥。
泥深尚云可，委身餓虎蹊。
心寒道上迹，魄碎茆葉低。
常恐不自免，一死均猪雞。
老馬亦甚畏，愶愶不敢嘶。
吾聞虎雖暴，未嘗窺汝棲。
孤行暮不止，取禍非排擠。
彼讒實有心，平地生溝谿。
哀哉馬新息，薏苡成珠犀。
留樊亭三日王覺民檢詳日攜酒來飲海棠下比去花亦衰矣二首·其一
作者：陸游
朝代：宋

留落猶能領物華，名園又作醉生涯。
何妨海內功名士，共賞人間富貴花。
留樊亭三日王覺民檢詳日攜酒來飲海棠下比去花亦衰矣二首·其二
作者：陸游
朝代：宋

石衛尉家錦步障，移在樊家園館中。
醉到花殘呼馬去，聊將俠氣壓春風。
留題雲門草堂
作者：陸游
朝代：宋

小住初爲旬月期，二年留滯未應非。
尋碑野寺雲生屨，送客溪橋雪滿衣。
親滌硯池餘墨漬，臥看爐面散烟霏。
他年遊宦應無此，早買漁蓑未老歸。
畜一鷄報曉聲清圓而鳴每晚戲書絕句
作者：陸游
朝代：宋

鷄鳴平旦未爲遲，恰是山房睡覺時。
著屐起尋溪上路，野梅猶有未殘枝。
異夢
作者：陸游
朝代：宋

山中有異夢，重鎧奮雕戈。
敷水西通渭，潼關北控河。
凄凉鳴趙瑟，慷慨和燕歌。
此事終當在，無如老死何。
當食嘆
作者：陸游
朝代：宋

黄𪁟舉網收，錦雉带箭墮。
藉藻頳鯉鮮，發奩蒼兔卧。
吾儕亦何心，甘味樂死禍。
貪夫五鼎烹，志士首陽餓。
請言觀其終，孰爲當吊賀。
八月黍可炊，五月麥可磨。
一飽端有餘，努力事舂簸。
疇昔
作者：陸游
朝代：宋

行路悲疇昔，驅車每戴星。
數殘雙隻堠，歷盡短長亭。
飛蓋交迎餞，聽歌半醉醒。
至今湖海夜，猶夢隴山青。
疏山東堂晝眠
作者：陸游
朝代：宋

飯飽眼欲閉，心閑身自安。
樂超六欲界，美過八珍盤。
香縷縈簷斷，松風逼枕寒。
吾兒解原夢，爲我轉雲圑。
疏雨
作者：陸游
朝代：宋

簷間秋雨時一滴，絕似漢嘉方響泉。
不聽此聲三十載，夢回搔首一凄然。
疾小愈縱筆作短章
作者：陸游
朝代：宋

治疾如治盜，要使復其常。
藉曰用戈矛，全之寧欲傷。
彼盜皆吾民，初非若胡羌。
奈何一朝忿，直欲事歐攘。
歐攘雖快心，少忍理則長。
華佗古神醫，煎浣到肺腸。
取效雖卓犖，去死真毫芒。
君審欲除盜，惟當法龔黄。
撫摩倘有道，四境皆耕桑。
我亦以治疾，不減玉函方。
病中
作者：陸游
朝代：宋

風雨暗江天，幽窗起復眠。
忍窮安晚境，留病壓災年。
客助修琴料，僧分買藥錢。
餘生均逆旅，未死且陶然。
病中久廢遊覽悵然有感
作者：陸游
朝代：宋

裘馬清狂徧兩川，十年身是地行仙。
歸来訪舊半爲鬼，已矣此生休問天。
不恨杯觴無藉在，但悲山水曠周旋。
垂虹風月休如昨，安得青錢買釣船。
病中久止酒有懷成都海棠之盛
作者：陸游
朝代：宋

碧雞坊裏海棠時，彌月兼旬醉不知。
馬上難尋前夢境，樽前誰記舊歌辭。
目窮落日橫千嶂，腸斷春風把一枝。
說與故人應不信，茶烟禪榻鬢成絲。
病中作
作者：陸游
朝代：宋

一病二十日，直愁難自還。
殘書不成讀，長夜只供閑。
風舞迎霜葉，雲昏欲雨山。
臨窗忽自笑，詩思又相關。
病中作
作者：陸游
朝代：宋

床席呻吟裏，衡茅隱約中。
空興年往嘆，未著日新功。
世遠言猶在，身危道豈窮。
但能無愧怍，天地本來公。
病中作
作者：陸游
朝代：宋

此事明明在默存，一身元有一乾坤。
不憂豎子居肓上，已見真人出面門。
力守誰能發底火，深潜自足美靈根。
用功若到無功處，千載乘雲不足言。
病中作
作者：陸游
朝代：宋

浮世寄酣枕，勞生居漏船。
已悲身老大，更著病沈綿。
親舊動千里，歡娱無百年。
床頭周易在，端擬絕韋編。
病中作
作者：陸游
朝代：宋

破裘縫更暖，糲食美無餘。
摩詰病說法，虞卿窮著書。
身羸支枕久，足蹇下堂疏。
今日晴窗好，幽懷得好攄。
病中作
作者：陸游
朝代：宋

老鶴遼天興未窮，此生光景自匆匆。
家爲逆旅相逢處，身在嚴裝欲發中。
澀眼尚于書有味，孤愁殊覺酒無功。
揮戈草檄今誰記，歲晚江邊白髮翁。
病中作
作者：陸游
朝代：宋

苦雨侵衰骨，餘寒著弊裘。
病多辭社飲，貧甚輟春遊。
日日親蔬圃，時時弄釣舟。
回頭語造物，與子兩無求。
病中作
作者：陸游
朝代：宋

豫章瀕大江，氣候頗不令。
孟冬風薄人，十室八九病。
外寒客肺胃，下濕攻脚脛。
俗巫醫不藝，嗚呼安託命。
我始屏藥囊，治病以清靜。
幻妄消六塵，虚白全一性。
三日體遂輕，成此不戰勝。
長年更事多，苦語君試聽。
病中作二首·其一
作者：陸游
朝代：宋

老軀百病集，頹然仰天呼。
汝病勿怨天，藥石幸可扶。
寓形天地間，疾病誰能無。
不從酒色來，病自無根株。
但使元氣在，雖劇行當蘇。
哀哉忿慾子，永棄元化爐。
病中作二首·其二
作者：陸游
朝代：宋

牧羊知治民，解牛得養生。
一理儻造微，何事不可明。
我老抱病久，頗窺古人情。
唐堯授四時，帝道所以成。
周家七百年，王業本農耕。
造端無甚奇，至今稱太平。
人生正如此，默默要無營。
心君但高拱，萬物安能攖。
病中偶得名酒小醉作此篇是夕極寒
作者：陸游
朝代：宋

一壺花露拆黄縢，醉夢酣酣喚不譍。
屏暖半銷香鴨火，窗寒初結研蟾冰。
詩囊羞澀悲才盡，藥褁縱横覺病增。
早挂朝衣歸去是，貴人誰記接茵憑。
病中偶書
作者：陸游
朝代：宋

燈火青熒古屋深，挂冠境界已駸駸。
竹枝影瘦横殘月，藥杵聲寒續暮砧。
病覺死生真大事，老知道德愧初心。
經龕禪版殊當勉，懶學莎蛩事苦吟。
病中卧聞舂聲二首·其一
作者：陸游
朝代：宋

丘嫂羹存先戛釜，山僧齋竟始鳴鐘。
孰知造物獨憐我，一日未嘗無夕舂。
病中卧聞舂聲二首·其二
作者：陸游
朝代：宋

妄想說梅猶止渴，真聞舂米固忘饑。
未論炊熟香生甑，已覺抄來雪滿匙。
病中夜半
作者：陸游
朝代：宋

蕭蕭欲脫猶吟葉，耿耿微明未滅燈。
夜半不眠閑倚壁，使君清似北山僧。
病中夜思
作者：陸游
朝代：宋

一病輒兼旬，百憂集雙鬢。
藥裹堆床滿，生意垂欲盡。
時聞雀翻更，頻看燈落燼。
平生學六經，白首頗自信。
拳拳服仁義，念念去驕吝。
所覬未死間，猶有分寸進。
病中夜興
作者：陸游
朝代：宋

病瘧秋来久未平，草堂遥夜不勝清。
疾風遞響驚林葉，列宿收芒避月明。
百計不能逃白髮，一生堪笑役虛名。
釣車且作桐江夢，莫念安西萬里行。
病中夜賦
作者：陸游
朝代：宋

客如病鶴卧還起，燈似孤螢闔復開。
苜蓿花催春事去，梧桐葉送雨聲來。
榮河溫洛幾時復，志士仁人空自哀。
但使胡塵一朝靜，此身不恨死蒿萊。
病中忽有眉山士人史君見過欣然接之口占絕句
作者：陸游
朝代：宋

蜀語初聞喜復驚，依然如有故鄉情。
絳羅餅餤玻璃酒，何日蟆頤伴我行。
病中思出遊
作者：陸游
朝代：宋

病境雖猶在，秋天已自清。
閑思尋酒伴，懶畏主詩盟。
烟艇桐江去，籃輿剡縣行。
會心隨處住，便足了餘生。
病中懷故廬
作者：陸游
朝代：宋

我家山陰道，湖山淡空濛。
小屋如舴艋，出沒烟波中。
天寒橘柚黄，霜落䆉稏紅。
祈蠶簫鼓閙，賽雨雞豚空。
叉魚有竭作，刈麥無遺功。
去年一月留，行役嗟匆匆。
今年歸興動，艤舟待秋風。
社飲可欠我，寄書約鄰翁。
病中戲書三首·其一
作者：陸游
朝代：宋

五十忽過二，流年消壯心。
避人便小疾，移竹喜微陰。
洗甕閑篘酒，焚香静斵琴。
鏡中青鬢在，切莫遣愁侵。
病中戲書三首·其三
作者：陸游
朝代：宋

食筍動衰疾，清羸逾兩旬。
藥囊隨臥起，詩句雜吟呻。
架足書籖蠧，窗凝酒榼塵。
免從官乞假，且喜是閑身。
病中戲書三首·其二
作者：陸游
朝代：宋

微疾餞餘災，時須藥裹開。
禽驚杵聲去，蜂認蜜香來。
閉户知長日，全生幸散材。
晚涼幽興動，彊到竹邊回。
病中戲詠
作者：陸游
朝代：宋

八十行加二，清秋住故山。
新凉足眠睡，舊疾害躋攀。
雪白紛殘鬢，梔黄染病顔。
疲牛卧斜日，羸馬噍枯菅。
貧廢兒孫學，慈生僕妾頑。
贖衣時已迫，貸米歲方艱。
齋鉢僧嘲薄，盤餐客笑慳。
從今謝還往，惟有掩柴關。
病中排悶
作者：陸游
朝代：宋

面骨崢嶸鬢雪新，承平版籍有遺民。
心雖願繼無傳學，力不能支已廢身。
開卷眼昏如隔霧，擁爐肺渴欲生塵。
老龐亦有兒孫念，付與天公不問人。
病中數辱曾無逸架閣見問今日忽聞徙居走筆奉簡因致卜鄰之約
作者：陸游
朝代：宋

病羸不辦攬衣迎，剥啄空慚扣戸聲。
凡藥豈能驅二豎，清心幸足制三彭。
巷南僦屋儻可問，歲晚囊衣吾亦行。
不爲朝天愁路澀，夜窗燈火要尋盟。
病中有述二首·其一
作者：陸游
朝代：宋

萬事有常理，中智皆能知。
禍福如白黑，不待諏蓍龜。
疾患初萌芽，未有旦夕危。
每能自省察，百鬼安能窺。
一怠生百疾，速死乃自詒。
病中有述二首·其二
作者：陸游
朝代：宋

爲國恃久安，變起最莫測。
釋楚爲外懼，此實計之得。
吾儕學養生，事事當自克。
老無聲色娛，戒懼在飲食。
要須銘盤盂，下箸如對敵。
病中示兒輩
作者：陸游
朝代：宋

去去生方遠，冥冥死即休。
狂思攘鬼手，危至服丹頭。
有劍知誰與，無香可得留。
惟應勤學謹，事事鑒恬侯。
病中簡仲彌性唐克明蘇訓直
作者：陸游
朝代：宋

移疾還家暫曲肱，依然耐久北窗燈。
心如澤國春歸雁，身是雲堂旦過僧。
細雨佩壺尋廢寺，夕陽下馬吊荒陵。
小留莫厭時追逐，勝社年來冷欲冰。
病中絕句六首·其一
作者：陸游
朝代：宋

酒錢自昔從人乞，詩思出門何處無。
青篛織篷菅織席，此生端欲老江湖。
病中絕句六首·其三
作者：陸游
朝代：宋

酒味醺人睡味濃，午時高枕到昏鐘。
經旬不見西窗日，世上應無懶似儂。
病中絕句六首·其二
作者：陸游
朝代：宋

半脫貂裘雪滿鞍，慣將豪舉壓儒酸。
病来意氣渾非昨，一炷香烟帳底看。
病中絕句六首·其五
作者：陸游
朝代：宋

青熒猶有佛燈明，點滴時聞竹露聲。
欲睡不成還起坐，麗譙風順報三更。
病中絕句六首·其六
作者：陸游
朝代：宋

少時談舌挾風雷，病後逢人口懶開。
安得東皋隱君子，相看無語只衘杯。
病中絕句六首·其四
作者：陸游
朝代：宋

造物今年憫我勞，微痾得遂閉門高。
黄紬被暖青氊穩，不怕郊原雪意豪。
病中自遣三首·其一
作者：陸游
朝代：宋

孤燈如露螢，熠熠北窗下。
我亦氣僅屬，厭厭迫衰謝。
平生更事熟，生死等晝夜。
行年八十五，八十九已化。
雖云病惱侵，處此亦閑暇。
人扶時出門，清溪带茆舍。
病中自遣三首·其三
作者：陸游
朝代：宋

少時揣無才，一意守貧賤。
窮閻依馬磨，小石寫馿券。
中年更可笑，憔悴客異縣。
何曾得一飽，塵土空滿面。
即今况已病，百衰相俱見。
雖然亦自重，未忍悲秋扇。
病中自遣三首·其二
作者：陸游
朝代：宋

一鴉振羽鳴，窗色忽已縞。
衆鳥次第來，各矜語言好。
病夫正擁被，宛若兒在褓。
跣婢職衣襦，丫童謹除掃。
紅日已入簾，吾豈尚恨早。
悠然一杯粥，頑鈍聊自保。
病中觀辛夷花
作者：陸游
朝代：宋

餘生垂九十，一病理一衰。
旬月不自保，敢作期歲期。
粲粲女郎花，忽滿庭前枝。
繁華雖少減，高雅亦足奇。
持杯酹花前，事亦未可知。
明年儻未死，一笑當解頤。
病中遣懷六首·其一
作者：陸游
朝代：宋

人生長短無百歲，八十五年行九分。
堪笑癡翁作黠計，欲將繩子繫浮雲。
病中遣懷六首·其三
作者：陸游
朝代：宋

鮮肥莫事膚寸舌，蕭散何辜七尺軀。
山路豈無孤店宿，渡頭亦有小舟呼。
病中遣懷六首·其二
作者：陸游
朝代：宋

放生何足爲愛物，施藥因行聊結緣。
山舍老翁無事業，只將閑事占流年。
病中遣懷六首·其五
作者：陸游
朝代：宋

菘芥煮羹甘勝蜜，稻粱炊飯滑如珠。
上方香積寧過此，慚愧天公養病夫。
病中遣懷六首·其六
作者：陸游
朝代：宋

開皺紫栗如拳大，带葉黄柑染袖香。
天與山家講鄰好，江天昨夜有新霜。
病中遣懷六首·其四
作者：陸游
朝代：宋

家貧不與身添業，病久寧非天儆予。
掃盡世間閑忿慾，小園烟雨種春蔬。
病中雜詠十首·其一
作者：陸游
朝代：宋

半年不讀書，顧影疑非我。
乃知百年中，如此過亦可。
書能作汝祟，識字果非福。
明年倘未死，樂哉駕黄犢。
病中雜詠十首·其一〇
作者：陸游
朝代：宋

自我居湖曲，漁樵日往來。
只知年屢改，不覺老相催。
小浦潮痕長，長堤草色回。
逢春心自在，莫道已成灰。
病中雜詠十首·其七
作者：陸游
朝代：宋

天遠不可問，將如此老何。
老驚詩思退，貧欠藥錢多。
剡縣尋僧宿，桐江買酒歌。
市橋新柳色，又是一年過。
病中雜詠十首·其三
作者：陸游
朝代：宋

華佗囊書久已焚，思邈玉函秘不聞。
從醫火攻固下策，遣化飯香方普熏。
觸人正自坐愚直，學道今當輸拙勤。
勿言將智耄已及，後死或可與斯文。
病中雜詠十首·其九
作者：陸游
朝代：宋

久病身猶困，閑遊性已成。
未停湯熨事，即理水雲程。
投宿忘街陌，論交失姓名。
醉憐花塢好，恐是牡丹坪。
病中雜詠十首·其二
作者：陸游
朝代：宋

伐性無蛾眉，腐腸無旨酒。
齋居亦得疾，果無第一手。
才不如嵇康，疏懶則過之。
雖有絕交書，不作幽憤詩。
病中雜詠十首·其五
作者：陸游
朝代：宋

身是人間一老樵，城南烟水寄迢迢。
尋人偶到金家畯，取米時經杜浦橋。
小市孤村鷄喔喔，斷山幽谷雨蕭蕭。
吾曹自養無能爾，楚客應無隠可招。
病中雜詠十首·其八
作者：陸游
朝代：宋

半黄半綠柳滿城，欲開未開梅有情。
放翁一病又百日，回視新春如隔生。
病中雜詠十首·其六
作者：陸游
朝代：宋

身似頭陀不出家，杜陵歸老有桑麻。
茶煎小鼎初翻浪，燈映寒窗自結花。
殘藥漸離愁境界，亂書重理淡生涯。
等閑一事還超俗，斷紙題詩字亂斜。
病中雜詠十首·其四
作者：陸游
朝代：宋

擊壤林間送此生，欣欣東作到西成。
泥深宿麥苗初長，葉落柔桑眼已生。
枹鼓無聲盜衰息，文書簡出吏清平。
西遊携得蹲鴟種，且共山家玉糝羹。
病中雨夜
作者：陸游
朝代：宋

蹭蹬今如此，沉綿不復支。
心隨形共顇，年與智俱衰。
雨急孤燈暗，雲深斷雁悲。
舊書空滿架，惆悵負明時。
病來
作者：陸游
朝代：宋

抱疴雖可驗，應接每安徐。
正使須彈塞，寧當快掃除。
寡言方禍始，省事養災餘。
一飽吾何欠，香粳薦美蔬。
病卧
作者：陸游
朝代：宋

病卧東齋怕攬衣，年來真與世相違。
横林蠧葉秋先覺，别浦驕雲暝不歸。
歲月惟須付樽酒，江山竟是屬漁磯。
鄰翁一夕成今古，愈信人生七十稀。
病卧
作者：陸游
朝代：宋

老境偏饒卧，秋天不肯晴。
愁憑書解散，病仗藥支撐。
果熟鳥烏樂，村深雞犬聲。
邊頭定何似，頗說募新兵。
病卧
作者：陸游
朝代：宋

蕭條風雨又經旬，病卧真成不覿鄰。
跨馬難酬四方志，耽書空盡百年身。
碧花引蔓緣疏竹，黄雀呼群啄破囷。
君見此時風味否，肯辭人笑橐裝貧。
病去
作者：陸游
朝代：宋

病去身差健，秋高氣漸寒。
未甘常伏几，時作一憑闌。
玉粒炊粳軟，香塵搗藥殘。
欣然顧兒輩，燈下語團欒。
病告中遇風雪作長歌排悶
作者：陸游
朝代：宋

風雪横街不能出，閉戸垂帷養衰疾。
黄昏臥聽打窗聲，聊挽清寒入詩律。
公孫布被久有味，子敬青氊暖無匹。
石鼎閑烹似爪茶，霜皺旋破如拳栗。
蹲鴟足火微點鹽，罌粟熬湯旋添蜜。
龍蛇𧥄𧥄寒筍束，子母累累丹柿實。
玉狸試說涎已墮，石芥纔嘗酒如失。
天公付汝亦已厚，飽食長謠抱雙膝。
丈夫豈爲口腹計，壯志常恐無時畢。
伐胡疏奏端許前，腰領敢辭膏斧鑕。
病小愈喜晴
作者：陸游
朝代：宋

雲邊采藥喜身輕，燈下觀書覺眼明。
擾擾已空浮世事，依依還作苦吟聲。
又爲天地幾年客，頓覺軒窗三日晴。
深愧山童憐寂寞，風爐傳法煮蕪菁。
病小減復作三首·其一
作者：陸游
朝代：宋

一身真剩長，兩月抱沉綿。
吟作楚人語，聳成山字肩。
災從季主卜，藥欠宋清錢。
彌老彌堪笑，藜羹且信緣。
病小減復作三首·其三
作者：陸游
朝代：宋

晨粥半茶碗，秋衣一布裘。
酒惟詩裏見，山向夢中遊。
卜繇兒能測，藥方僧爲求。
重陽無半月，尚泥菊花不。
病小減復作三首·其二
作者：陸游
朝代：宋

衛養元無術，衰殘只自悲。
扶行十步地，强坐一炊時。
枕藉漆園語，呻吟栗里詩。
災年未易過，那敢望期頤。
病少愈偶作二首·其一
作者：陸游
朝代：宋

蕭條白髮卧蓬廬，虛讀人間萬卷書。
遇事始知聞道晚，抱疴方悔養生疏。
高門赫赫何關我，薄俗紛紛莫問渠。
羸疾少蘇思一出，夕陽門巷駕柴車。
病少愈偶作二首·其二
作者：陸游
朝代：宋

病入秋來不可當，便從此逝亦何傷。
百錢布被斂首足，三寸桐棺埋澗崗。
但恨著書終草草，不嫌徂歲去堂堂。
今朝生意纔絲髮，便擬街頭醉放狂。
病少間作
作者：陸游
朝代：宋

身如水有漚，病如雲無根。
方其未散間，妄謂有我存。
漚壞水渺然，雲滅寧遺痕。
回首乃可笑，妄想生怨恩。
念我曩昔時，一笏朝帝閽。
既老復何爲，釣魚石帆村。
今年病卧久，慘痛不可言。
一念忽超詣，二豎皆忙奔。
吾居本廣大，談笑决其藩。
還持一尊酒，往酹湘水魂。
病後作
作者：陸游
朝代：宋

骨相坐一寒，仕宦經百謫。
晚入文昌省，又坐煩言嘖。
詔書復收召，付以大典冊。
期年甫奏篇，皇恐亟自劾。
歸來稽山下，三食新穫麥。
草屨布裙襦，徒步老阡陌。
今年疾屢作，怳若將歸客。
道士言犯土，拜章安舍宅。
巫言神去幹，翦紙招魂魄。
把臂忽自悟，此豈屋漏脈。
盡去囊中藥，默觀鼻端白。
正氣徐自還，鬼子何足磔。
病後小健戲題
作者：陸游
朝代：宋

行年九十未龍鍾，慚愧天公久見容。
醉解病人詩解瘦，不如世世作春農。
病後往來湖山間戲書
作者：陸游
朝代：宋

周公居東三食新，夷吾在魯丘厄陳。
聖賢憂患尚如此，况我本是羈窮人。
今秋危病輒不死，餘業自笑堅頑身。
結茅所幸得佳處，石帆天鏡無纖塵。
捫蘿峭壁上采藥，腰斧長歌行負薪。
尋僧獨泛若耶月，携友共采湘湖蓴。
蠡亡範金陋勾踐，斯頌刻石憎嬴秦。
不如一酹禹祠去，惡衣菲食真吾鄰。
病後晨興食粥戲書
作者：陸游
朝代：宋

蝴蝶莊周安在哉，達人聊借作嘲詼。
不知此自隨緣住，更把晨窗粥幾杯。
病後暑雨書懷
作者：陸游
朝代：宋

髮毛蕭颯疾初平，雲物輪囷氣未清。
水漲小亭無路到，雨多幽草上牆生。
窗昏頓減讐書課，屋老時聞墮瓦聲。
止酒無聊還自笑，少年豪飲似長鯨。
病後登山亭
作者：陸游
朝代：宋

野客雙蓬鬢，空山一草亭。
睡魔欺茗薄，疾豎怯丹靈。
治世窮馮衍，殘年老管寕。
安居得後死，不敢恨飄零。
病後自詠
作者：陸游
朝代：宋

狂豪掃去得衰殘，數啜芳醪興亦闌。
閉戶交朋疏索盡，捐書日月破除難。
盤除鮮食生蔬美，衣聳吟肩束带寬。
頼有一條差自慰，高眠常到日三竿。
病後衰甚非籃輿不能出門感嘆有賦
作者：陸游
朝代：宋

酒興詩情尚自如，形骸可怪頓成疏。
平生只倚雙鳧舄，此日常須一鹿車。
寂寂豈惟慚鄧禹，厭厭更覺類曹蜍。
晚窗弄筆聊湔祓，數首清詩手自書。
病思
作者：陸游
朝代：宋

夜窗孤影怯青燈，瘦著秋衣欲不勝。
光景正如寒圃蝶，情懷却羨病寮僧。
篝爐冷落燒殘葉，襌榻欹斜倚古藤。
莫怪頺然遺世事，鬢絲日日鏡中增。
病思
作者：陸游
朝代：宋

短髮蕭蕭不滿簪，更堪衰疾日侵尋。
數匙淡飯支殘息，一篆清香印本心。
小徑古苔遺鶴毳，空堂壞甃有蟲吟。
悠然更起扁舟興，秋水門前五尺深。
病思
作者：陸游
朝代：宋

賣劍還山學老農，不堪衰與病交攻。
將軍閉戶方鋤菜，處士携家欲賃舂。
殘齒彊留終臲卼，病腰扶拜苦龍鍾。
壯遊誰信梁州日，大雪登城望夕烽。
病思六首·其一
作者：陸游
朝代：宋

水碓舂粳滑勝珠，地爐燔芋軟如酥。
老來自愛盤餐美，安得高人共破除。
病思六首·其三
作者：陸游
朝代：宋

江上秋風蘆荻聲，魚蝦日日厭煎烹。
病來作意停鮮食，留得青錢買放生。
病思六首·其二
作者：陸游
朝代：宋

殺物求君舌本肥，是非豈復待深思。
即今不足何時足，小甑香粳日兩炊。
病思六首·其五
作者：陸游
朝代：宋

西山雪外巢松客，南岳巖前洗鉢僧。
平日寄懷常在此，秋風剩欲辦行縢。
病思六首·其六
作者：陸游
朝代：宋

窗扉寂寂秋將晚，燈火昏昏夜向闌。
不是暮年能耐病，道人心地本來寬。
病思六首·其四
作者：陸游
朝代：宋

行携馴鹿寄消搖，共飽山蔬與藥苗。
本自入山緣服玉，不應忘味待聞韶。
病愈
作者：陸游
朝代：宋

倦榻呻吟每自哀，占蓍來告出餘災。
自能洗研拂書几，時亦折花尋酒杯。
久類寒蛟潜岫穴，忽如老馬噴風埃。
霜晴爛熳東窗日，一笑山坡訪早梅。
病愈
作者：陸游
朝代：宋

秋夕高齋病始輕，物華凋落歲崢嶸。
蟹黄旋擘饞涎墮，酒淥初傾老眼明。
提筆詩情還跌宕，倒床藥褁尚縱横。
閑愁恰似憎人睡，又起挑燈聽雨聲。
病愈偶書
作者：陸游
朝代：宋

枯蓬萬里寄飄風，晚落江頭號放翁。
冉冉流年秋鏡裏，悠悠殘夢曉笳中。
掃除藥裹病良已，棄置酒杯愁自空。
閑處固應容老子，卧看年少起新豐。
病愈小健戲作二首·其一
作者：陸游
朝代：宋

路入江村跨蹇驢，鞍前分挂兩囊書。
興來到處沽新酒，不爲閑愁要破除。
病愈小健戲作二首·其二
作者：陸游
朝代：宋

入市歸村不跨驢，蠅頭細字夜鈔書。
身安自勝閑官職，不是虛名暗折除。
病愈看鏡
作者：陸游
朝代：宋

鏡中稍復舊朱顔，一笑衰翁乃爾頑。
三百甕齏消未盡，不知更著幾年還。
病戒
作者：陸游
朝代：宋

憂身如憂國，畏病如畏亂。
此身雖幸健，敢作無事看。
禍福在呼吸，恐懼兼寢飯。
人所忽不省，我思嘗熟爛。
夜卧不安席，晨起寧待旦。
雖云親藥石，得失每參半。
人情喜一快，往往觸剽悍。
收功寧使遲，覆敗不可玩。
病減
作者：陸游
朝代：宋

病減停湯熨，身衰頼按摩。
書虧平日課，睡比故年多。
龜卜占休泰，醫方校闕訛。
有時還一笑，隔浦起漁歌。
病瘧兩作而愈
作者：陸游
朝代：宋

久出天魔境，胡爲瘧鬼來。
亦知無妄疾，畢竟不爲災。
引睡須書卷，支羸賴粥杯。
微風起秋色，樽酒亦時開。
病瘧後偶書
作者：陸游
朝代：宋

秋色已蕭然，曲肱清夜眠。
孤燈欺病後，薄酒慰愁邊。
藥物從人乞，文章畏客傳。
惟應一篷艇，湖海送凋年。
病目廢書終日危坐
作者：陸游
朝代：宋

肺渴常止酒，目昏復捐書。
蒲團坐袖手，一窗寛有餘。
心知世緣薄，分與鐘鼎疏。
湛然千仞淵，養此徑寸珠。
光明照憂患，何適不自娱。
白雲可與友，晴空閑卷舒。
病稍平示兒輩
作者：陸游
朝代：宋

人與鴉俱曉，天憑雁送秋。
極知生意盡，彊爲汝曹留。
藥餌傾殘橐，風霜迫故裘。
倚屏搔短髮，且復寄悠悠。
病著
作者：陸游
朝代：宋

病著今年劇，衰來次第新。
茅茨安久處，芻豢罷前陳。
零落閑邊句，逍遥事外身。
村東褚草蕈，一笑得常珍。
病起
作者：陸游
朝代：宋

一病輒經旬，幾病能不死。
誠知迫頽年，暫健亦自喜。
半窗風竹影，晴景極清美。
讀書雖益懶，尚可日百紙。
引鏡整角巾，病思真一洗。
悠然度朝晡，萬事如覆水。
病起
作者：陸游
朝代：宋

少年射虎南山下，惡馬強弓看似無。
老病即今那可說，出門十步要人扶。
病起
作者：陸游
朝代：宋

山村病起帽圍寛，春盡江南尚薄寒。
志士凄涼閑處老，名花零落雨中看。
斷香漠漠便支枕，芳草離離悔倚闌。
收拾吟牋停酒椀，年来觸事動憂端。
病起
作者：陸游
朝代：宋

開歲忽六十，病餘閑炷香。
春光向客淡，夜漏爲愁長。
已老鷄豚社，永違鵷鷺行。
蒼龍西角月，孤夢墮微茫。
病起
作者：陸游
朝代：宋

頹垣破屋暗藜蒿，病起不知秋已高。
晨倚山楹群木脫，暮臨苔砌百蟲號。
力殫編簡初何得，腰折塵埃只漫勞。
賴有濁醪生耳熱，狂歌醉草寄吾豪。
病起偶到復庵
作者：陸游
朝代：宋

經旬羸臥怯登臨，偶憶東庵試一尋。
新竹初成迷棧路，斷雲不散抱城陰。
陂池緑靜龜魚樂，亭館蒼涼草樹深。
欲把一杯無奈懶，病来觸目動歸心。
病起初夏
作者：陸游
朝代：宋

頭風間作已全輕，山雨雖頻却快晴。
窗外時時度花片，林梢處處送鶑聲。
地偏無客談閑事，麥熟逢人樂太平。
不爲衰遲辜節物，一甌羊駱薦朱櫻。
病起寄曾原伯兄弟
作者：陸游
朝代：宋

意象殊非昨，筋骸劣自持。
衰如霜後木，愁抵盎中絲。
風雪書來少，江山夢到遲。
出門還惘惘，倚杖獨移時。
病起小飲
作者：陸游
朝代：宋

病起新霜滿鬢蓬，憑高一笑與誰同。
酒如淥靜春江水，人有鴻荒太古風。
野寺鐘来夕陽外，寒山空插亂雲中。
一官正爾妨人樂，只合滄浪狎釣翁。
病起山居日有幽事戲作二首·其一
作者：陸游
朝代：宋

靈府超然外物輕，静中談笑却三彭。
晴窗風竹參差影，霜樹山禽格磔聲。
客出異苗咨藥品，僧擕奇篆乞書評。
幽居亦未全無事，更用人間有姓名。
病起山居日有幽事戲作二首·其二
作者：陸游
朝代：宋

鶴骨龜腸欲不禁，扶衰初喜罷呻吟。
盆山冰釋書窗暖，藥竈香濃道院深。
筆健乍臨新獲帖，手生重理舊傳琴。
閉門局促還堪恨，雲海何時豁此心。
病起憊甚有嘆
作者：陸游
朝代：宋

殘年迫衰謝，一病不枝梧。
書倩傍人讀，行須稚子扶。
冥心付天地，畢世釣江湖。
無米博佳傳，虛名那可圖。
病起書懷二首·其一
作者：陸游
朝代：宋

病骨支離紗帽寛，孤臣萬里客江干。
位卑未敢忘憂國，事定猶須待闔棺。
天地神靈扶廟社，京華父老望和鑾。
出師一表通今古，夜半挑燈更細看。
病起書懷二首·其二
作者：陸游
朝代：宋

酒酣看劍凛生風，身是天涯一秃翁。
捫蝨劇談空自許，聞鷄浩嘆與誰同。
玉關歲晚無來使，沙苑春生有去鴻。
人壽定非金石永，可令虚死蜀山中。
病起遇晴有作
作者：陸游
朝代：宋

十日春雨霪，百疾投間作。
呻吟雖甚苦，飲啗尚自若。
筋骸則已疲，正氣亦消鑠。
行年垂八十，所恃豈在藥。
魔軍累百萬，指顧可盡縛。
君看仁義師，何至用韜略。
川雲忽破散，平地見日脚。
無人畫此翁，縹渺立孤鶴。
病起遊近村
作者：陸游
朝代：宋

老人摧頹絕造請，門設常關草生徑。
一年三百六十日，三百五十九日病。
一日不病出忘歸，繞村處處扣柴扉。
水東溪友新酒熟，舍北園公菰菜肥。
平生養氣心不動，黜陟雖聞了如夢。
從今病愈即相尋，共聽糟床滴春甕。
病起鏡中見白髮此去七十無十寒暑矣偶得長句
作者：陸游
朝代：宋

短鬢蕭條失故青，人間真似宿郵亭。
正令寛作十年夢，安用更留三日醒。
覆瓿書成空自苦，擊轅歌罷遣誰聽。
客来若覓衰翁處，睡起悠然倚素屏。
病起雜言
作者：陸游
朝代：宋

國不可以無菑眚，身不可以無疢疾。
無菑之國亂或更速，無疾之身死或無日。
昆夷玁狁無害於周之王，闢土富國無救于隋之亡。
壯夫一卧多不起，速死未必皆羸尪。
古來惡疾棄空谷，往往更得度世方。
我年九十理不長，况復三日病在床。
天公念之亦已至，儆戒不使須臾忘。
起居飲食每自省，常若嚴師畏友在我傍。
躋民仁壽則非職，且爲老憊鍼膏肓。
病足久敗遊山之興山中道人多見問戲作示之
作者：陸游
朝代：宋

病侵腰股作蹣跚，九折途生布武間。
東姥自無緣見佛，北公那有力移山。
買來芒屨真虛費，扶上籃輿亦漸艱。
賴有舂陵數峰在，虛窗高卧看孱顔。
病足晝卧夢中譫諄乃誦尚書也既覺口占絕句二首·其一
作者：陸游
朝代：宋

唐虞已遠三千歲，每誦遺書涕泗潸。
濟濟九官十二牧，我獨不得居其間。
病足晝卧夢中譫諄乃誦尚書也既覺口占絕句二首·其二
作者：陸游
朝代：宋

人能不食十二日，惟書安可一日無。
唐虞雖遠典謨在，病卧蓬窗時囁嚅。
病足累日不能出庵門折花自娛
作者：陸游
朝代：宋

頻報園花照眼明，蹣跚正廢下堂行。
擁衾又聽五更雨，屈指元無三日晴。
不奈病何拋酒醆，粗知春在賴鶯聲。
一枝自浸銅瓶水，喜與年光未隔生。
病退
作者：陸游
朝代：宋

病退身仍健，春回日漸長。
神訶金鼎藥，龍出玉函方。
美睡三竿日，安禪半篆香。
殘年已如許，幸復起膏盲。
病退頗思遠遊信筆有作
作者：陸游
朝代：宋

平日身如不繫舟，曾從楚尾客秦頭。
風生江浦千帆曉，月落山城一笛秋。
萬事只能催白髮，百年終是卧荒丘。
扶衰强項君休笑，尚憶人間汗漫遊。
病酒宿土坊驛
作者：陸游
朝代：宋

少時見酒喜欲舞，老大畏酒如畏虎。
一日飲酒三日病，客路那堪夜聞雨。
雨聲蕭蕭宿空堂，不寐始知更漏長。
賣藥思從伯休隱，愛花却笑拾遺狂。
病酒戲作
作者：陸游
朝代：宋

新秋風月佳，数夕破酒戒。
飲少輙醉眠，衰早頗自怪。
高舂未離枕，眩轉疑屋壊。
家人具鷄豚，熟視不能嘬。
尚無千里蓴，敢覓鏡湖蟹。
一杯苦蕒齏，價直娑婆界。
病酒新愈獨臥蘋風閣戲書
作者：陸游
朝代：宋

用酒驅愁如伐國，敵雖摧破吾亦病。
狂呼起舞先自困，閉户垂帷真廟勝。
今朝屏事臥湖邊，不但心空兼耳靜。
自燒沉水瀹紫筍，聊遣森嚴配堅正。
追思昨日乃可笑，倚醉題詩恣豪横。
逝從屈子學獨醒，免使曹公怪中聖。
病酒述懷
作者：陸游
朝代：宋

閑處天教著放翁，草廬高卧筰橋東。
數莖白髮悲秋後，一醆青燈病酒中。
李廣射歸關月墮，劉琨嘯罷塞雲空。
古人意氣憑君看，不待功成固已雄。
病雁
作者：陸游
朝代：宋

蘆洲有病雁，雪霜摧羽翰。
不辭道路遠，置身湖海寬。
稻粱亦滿目，鳴聲自辛酸。
我正與此同，百憂雙鬢殘。
東歸忽十載，四忝侍祠官。
雖云幸得飽，早夜不敢安。
乃知學者心，羞愧甚饑寒。
讀我病雁篇，萬鍾均一簞。
病齒
作者：陸游
朝代：宋

似病非病臂已瘳，當墮未墮齒難留。
一杯藜粥吾所美，幸可自辦不待求。
既無齧骨犯曲禮，亦免祝鯁煩成周。
形骸外物付悠悠，那將老境供閑愁。
癸丑七夕
作者：陸游
朝代：宋

風露中庭十丈寛，天河仰視白漫漫。
難尋仙客乘槎路，且伴吾兒乞巧盤。
秋早時聞桐葉墜，夜涼已怯紵衣單。
民無餘力年多惡，退士私憂實萬端。
癸丑七月二十七夜夢遊華嶽廟二首·其一
作者：陸游
朝代：宋

驛樹秋風急，關城暮角悲。
平生忠憤意，来拜華山祠。
癸丑七月二十七夜夢遊華嶽廟二首·其二
作者：陸游
朝代：宋

牲碑别正朔，祠祝虜衣冠。
神亦豈堪此，出門山雨寒。
癸丑上元三夕皆大雨雪
作者：陸游
朝代：宋

雨雪連三日，孤城冷欲冰。
泥深唯響屐，風惡更吹燈。
空惱追歡客，何關在定僧。
一杯嘗豉候，寒影對崚嶒。
癸丑十一月下旬溫燠如春晦日忽大風作雪
作者：陸游
朝代：宋

今年一冬晴日多，草木萌甲風氣和。
百錢布被未議贖，老翁曝背兒行歌。
吾儕小人慮不遠，積雪苦寒来豈晚。
青天方行三尺烏，不料黑雲高𡾰嵼。
明朝雪惡凍復餓，兒啼頰皴翁噤卧。
九重巍巍那得知，閣門催班百官賀。
癸丑正月二日二首·其一
作者：陸游
朝代：宋

朱顔不老畫中人，綠酒追歡夢裏身。
堪笑三山衰病叟，閉門寂寂過新春。
癸丑正月二日二首·其二
作者：陸游
朝代：宋

菊叢抽緑滿枯荄，繞舍梅花已遍開。
須信今春春事早，江鄉開歲有奔雷。
癸丑重九登山亭追懷頃在興元常以是日臘中梁山下樂甚慨然賦詩予于是生六十有九年矣
作者：陸游
朝代：宋

生年六十九，轍遍秦吳歲月長。
南鄭從戎嗟尚壯，中梁縱臘最難忘。
離披雉拂雕鞍墮，獨㑛狐穿古冢藏。
夢斷酒醒今萬里，亦逢佳節重悲傷。
癸亥初冬作
作者：陸游
朝代：宋

開歲忽八十，古來應更稀。
我存人盡死，今是昨皆非。
愛酒陶元亮，還鄉丁令威。
目前尋故物，惟有釣魚磯。
癸亥正月十日夜夢三山竹林中筍出甚盛欣然有作
作者：陸游
朝代：宋

新春身不到家園，東崦西村役夢魂。
一夜四山雷雨起，滿林無數長龍孫。
癸巳夏旁郡多苦旱惟漢嘉數得雨然未足也立秋夜三鼓雨至明日晡後未止高下霑足喜而有賦二首·其一
作者：陸游
朝代：宋

畫簷鳴雨早秋天，不喜新涼喜有年。
眼裏香秔三萬頃，寄聲父老共欣然。
癸巳夏旁郡多苦旱惟漢嘉數得雨然未足也立秋夜三鼓雨至明日晡後未止高下霑足喜而有賦二首·其二
作者：陸游
朝代：宋

五十衰翁髮半華，猶能把酒醉天涯。
絲毫美政何曾有，惟把豐年贈漢嘉。
登上清小閣
作者：陸游
朝代：宋

楼觀參差倚晚晴，偶然信脚得閑行。
欲求靈藥換凡骨，先挽天河洗俗情。
雲作玉峰時特起，山如翠浪盡東傾。
何因從此横空去，笙鶴飄然過洛城。
登劍南西川門感懷
作者：陸游
朝代：宋

自古高楼傷客情，更堪萬里望吳京。
故人不見暮雲合，客子欲歸春水生。
瘴癘連年須藥石，退藏無地著柴荆。
諸公勉畫平戎策，投老深思看太平。
登北榭
作者：陸游
朝代：宋

繞城山作翠濤傾，底事文書日有程。
無溷我爲揮吏散，獨登樓去看雲生。
香浮鼻觀煎茶熟，喜動眉間煉句成。
莫笑衰翁淡生活，它年猶得配玄英。
登千峰榭
作者：陸游
朝代：宋

飛觀危欄縹緲中，聊將醉眼送歸鴻。
一生未售屠龍技，萬里猶思汗馬功。
王衍諸人寧足責，姜維豎子自應窮。
他年吊古憑高處，想見清伊照碧嵩。
登卭州譙門門三重其西偏有神仙張四郎畫像張盖隐白鶴山中
作者：陸游
朝代：宋

浮雲在脚底，千里在眼邉。
攀躋忽至此，倚柱眩欲顛。
車馬細如螘，紛紛衢路間。
嗟汝何爲者，馳驅窮歲年。
我本澹蕩人，此心實爱閑。
向來出處際，不愧咫尺天。
風吹哦詩聲，十里搖西山。
懸知老僊翁，爲我一粲然。
登城
作者：陸游
朝代：宋

我登少城門，四顧天地接。
大風正北起，號怒撼危堞。
九衢百萬家，楼觀争岌嶪。
臥病氣壅塞，放目意頗愜。
永懷河洛間，煌煌祖宗業。
上天祐仁聖，萬邦盡臣妾。
横流始靖康，趙魏血可蹀。
小胡寕遠略，爲國恃剽劫。
自量勢難久，外很中已懾。
籍民備勝廣，陛戟畏荆聶。
誰能提萬騎，大呼擁馬鬛。
奇兵四面出，快若霜掃葉。
植旗朝受降，馳驛夜奏捷。
豺狼一朝空，狐兔何足獵。
遺民世忠義，泣血受汗脅。
繫箭射我詩，往檄五陵俠。
登城
作者：陸游
朝代：宋

簿領無時了，登臨亦快哉。
樓危壓城起，硤迮束江來。
病瘴抛書帙，思鄉泥酒杯。
天寒水盡落，灩澦已崔嵬。
登城望西崦
作者：陸游
朝代：宋

登城望西崦，数家斜照中。
柴荆晝亦閉，乃有太古風。
慘淡起炊烟，寂歴下釣筒。
土瘦麥苗短，霜重桑枝空。
恐是種桃人，或有采芝翁。
何當宿楼上，月明照夜舂。
登塔
作者：陸游
朝代：宋

冷官無一事，日日得閑遊。
壯哉千尺塔，攝衣上上頭。
眼力老未減，足疾新有瘳。
幸兹濟勝具，俯仰隘九州。
雪山西北横，大江東南流。
畫棟雲氣涌，鐵鐸風聲遒。
旅懷忽惻愴，涕下不能收。
十年辭象魏，萬里懷松楸。
仰視去天咫，絕叫當聞不。
帝閽守虎豹，此計終悠悠。
登太平塔
作者：陸游
朝代：宋

我從平地來，忽寄百尺巔。
眼力與脚力，初不減少年。
漸高山愈出，杳杳浮雲烟。
舉手捫參旗，日月磨螘旋。
天風忽吹衣，便欲從此僊。
且復下梯去，著書未終篇。
登子城新楼遍至西園池亭
作者：陸游
朝代：宋

狂夫無計奈狂何，何况登臨逸興多。
千疊雪山連滴博，一支春水入摩訶。
吟餘騎省霜侵鬢，釣罷玄真雨滿蓑。
逐冦榆關期尚遠，不妨隨處得婆娑。
登山
作者：陸游
朝代：宋

困厄身垂老，登臨意未平。
暮烟迷草色，宿雨壯溪聲。
往古飛鴻沒，浮名脫髮輕。
平生五字律，自笑尚關情。
登山亭
作者：陸游
朝代：宋

新得天台古澗藤，强扶衰疾蹋崚增。
登高臨遠雖多感，嘆老嗟卑却未曾。
紙上是非難盡信，人間禍福有相乘。
早知等是枯魚肆，乞水何須望斗升。
登山西望有懷季長
作者：陸游
朝代：宋

行年垂九十，舉世少輩行。
敢言貧非病，要是老益壯。
平時懶書疏，有答未始倡。
張卿獨所敬，夙昔推直諒。
迹雖隔吳蜀，相憶每慘愴。
使者交道中，萬里問亡恙。
忽焉奉赴告，斯文豈將喪。
腰絰不撫棺，執紼不會葬。
送子岷山下，想見車百兩。
我徒哭寢門，泪盡氣塞吭。
年雖不耄期，仕誰不將相。
神明司禍福，于職豈亦曠。
霜風九月初，憑高極西望。
江原在何許，安得鏟疊嶂。
登慧照寺小閣
作者：陸游
朝代：宋

少年富貴已悠悠，老大功名定有不。
歲月消磨閲亭傳，山川遼邈弊衣裘。
殺身有地初非惜，報國無時未免愁。
局促每思舒望眼，雖非吾土強登樓。
登擬峴
作者：陸游
朝代：宋

翠阜圍平野，朱樓壓繚牆。
風回半汀雁，雲護一天霜。
有地聊容拙，無方可療狂。
白頭詩興在，吟罷意差彊。
登擬峴臺
作者：陸游
朝代：宋

層臺縹緲壓城闉，倚杖来觀浩蕩春。
放盡樽前千里目，洗空衣上十年塵。
縈廻水抱中和氣，平遠山如醖藉人。
更喜機心無復在，沙邊鷗鷺亦相親。
登擬峴臺
作者：陸游
朝代：宋

憔悴思吴客，凄涼擬峴臺。
一年秋欲到，兩鬢老先催。
裊裊菱歌斷，翩翩水鳥来。
倚闌哦五字，未穩莫輕回。
登東山
作者：陸游
朝代：宋

漆園傲吏養生主，栗里高人歸去來。
俱作放翁新受用，不妨平地脫塵埃。
松崖壁立臨樵塢，竹徑蛇蟠上嘯臺。
送盡夕陽山更好，與君踏月浩歌回。
登東山
作者：陸游
朝代：宋

老慣人間歲月催，强扶衰病上崔嵬。
生爲柱國細事爾，死畫雲臺何有哉。
熟計提軍出青海，未如喚客倒金罍。
明朝日出春風動，更看晴天萬里開。